Aamu Rauhala – Hopiavuori\nEtusivu › Foorumit › Spin-off -päiväkirjat › Aamu Rauhala\nTämä aihe sisältää 19 vastaukset, 7 kirjoittajaa, ja siihen kirjoitti viimeksi Sonja T. 1 kuukausi, 2 viikkoa sitten.\n8.8.2021, 19:32 #7800 Vastaus\nMillaista on 17-vuotiaan Aamu Rauhalan, Kaunolan maitotilan tyttären elämä?\n6.10.2021, 16:19 #7949 Vastaus\nIstuin päätalon portaiden alimmalla askelmalla ja odotin. Hämärä oli jo laskeutunut, vaihtanut sulavasti punertavan ruskan sinisen ja harmaan eri sävyihin. Pihan toiselta laidalta, suuresta tummasta rakennuksesta kuului vaimeaa lehmien ammuntaa. Navettakissa Elvi näkyi hiipivän pitkin navettarakennuksen laitaa. Varmaan hiiriä saalistamassa. Paljaat jalkani hytisivät kylmästä. Vedin mekkoni helmaa alemmaksi säärieni suojaksi. Tulisivat jo, ennen kuin jäädyn. Samassa puhelimeni kilahti. Vetäisin sen esiin taskustani ja napsautin alkunäytön päälle. Ellinooran viesti loisti kirkkain kirjaimin keskellä näyttöä.\nEllinoora: Hei suunnitelman muutos! Mentiin Jonnan kanssa kebabille!\nKului hetki jos toinenkin, ennen kuin viesti jysähti tajuntaani. Kebabille? Mitä..? Aivan.. Jaa…Ei sitten. Sulloin puhelimen takaisin takkini taskuun ja nousin ripeästi jaloilleni. Avasin ulko-oven ja astelin takaisin kodin lämpöön.\nAseteltuani matalakorkoiset tummat kengät siististi eteisen kenkätelineeseen, hipsin hiljaa kyökkiin. Äiti istui pirttipöydässä siemailemassa iltateetä. Hän oli niin keskittynyt lukemaan jotakin puhelimeltaan, että hädin tuskin noteerasi saapumistani. Livahdin pikaisesti keittiöstä aulaan, siitä yläkerran portaisiin ja omaan huoneeseeni. Suljin huoneeni oven varovasti, jotta en herättäisi jo nukkuvaa isää. Sen tehtyän riisuin pusakkani ja istahdin kaikessa hiljaisuudessa sängylleni. Puinen runko narahti, mutta vanha patja antoi myöten. Oli kuin aika olisi seisahtunut. Ikkunasta kajasti vain hämärä kuunvalo. Se rajasi huoneeseeni valoisan läiskän, johon en itse kuulunut. Valon ja varjon raja oli suoraan jalkojeni juuressa. Niin lähellä, että se saattoi lähes hipaista varpaitani. Kuin veteen vedetty aaltoileva, häilyvä raja. Havaitsin pienen pienten kimmeltävien pölypallojen kuultavan kuunvalossa. Ne leijailivat tiedottomina määränpäähänsä. Yhtäkkiä hiljaisuuden rikkoivat askelmat portaissa. Nousin lukitsemaan oven.\n9.10.2021, 18:55 #7976 Vastaus\nNo eikä. Inhoan ohareita jo ajatuksena: sekä niitä, joista ei ilmoiteta, että niitä, joista ilmoitetaan vasta kun olisi pitänyt olla jo. Aamun ei tarvitse edes sanoittaa sitä tunnetta, kun tietää, ettei olekaan muille minkään arvoinen. Sen sijaan tuntuu kuin Aamulle olisi tehty ennenkin sama temppu, eikä yhtä tai kahta kertaa.\nTeksti on kaunis ja tyylikäs, mutta silti siitä tulee tälle lukijalle vain paha mieli. On tosi kamalaa olla toiselle pelkkä varavaihtoehto.\n15.10.2021, 13:23 #8007 Vastaus\nAamun viikko (4.9.-10.10.)\nTolkuttoman pitkää viikkopäivitystä luvassa. :,D\nLukion koeviikko alkoi. Herättyäni kunnolla aloin välittömästi jännittää. Miten kokeet menisivät? Entä jos kaikki suunnitelmani kaatuisivat huonoon kurssinumeroon? Mitä jos en saisikaan mitään kirjoitettua? Mitä jos aika loppuisi kesken? Olin lukenut koko viikonlopun biologiaa, englantia, fysiikkaa ja matematiikkaa. Tänään vuorossa olisi matematiikan koe. Huolestuneet ajatukset pyörivät lakkaamatta päässäni kuin rikkinäinen soittolevy. Kuitenkin tekisin virheitä. Voi miksi olinkaan valinnut pitkän matematiikan? En koskaan ollut ollut parhaimmillani matematiikassa, sillä tein herkästi typeriä huolimattomuusvirheitä. Olin kuitenkin valinnut pitkän matematiikan lukion alussa, sillä haaveissani oli päästä lukemaan eläinlääketiedettä. Koeviikkojen aikana koeahdistukseni kuitenkin usein kasvoi niin suureksi, että tulevaisuuden haaveet tuntuivat romuttuvan suoraan silmieni edessä.\nJännityksestä huolimatta koe sujuikin hyvin. Olin suorastaan helpottunut kokeen avauduttua Abittiin ja silmäiltyäni kokeen tehtävät läpi ensimmäisen kerran. Suurin osa tehtävistä oli juuri niitä samoja, joita olimme tunneilla laskeneet. Geogebran käyttökin oli selkeästi helpompaa kuin aikaisemmin, sillä olimme viime kursseilla käyttäneet kyseistä ohjelmistoa yhä enenevissä määrin.\nKoulun jälkeen sain Ellinooralta kyydin tallille. Sää oli melko tuulinen, joten ratsastin Polinalla suosiolla maneesissa. Marshallin vinkeistä oli ollut paljon hyötyä ratsastukseni kanssa. Opetushetkestä lähtien olin alkanut tietoisesti kiinnittämään enemmän huomiota omaan rentouteeni selässä. Oli jopa yllättävää miten jäykkä sitä saattoikaan selässä olla sitä itse tuntematta. Viimeistään huomasin jännittämiseni Polinan reaktioissa, sillä se tuntui reagoivan herkästi istuntaani. Mikäli jännitin, tamma peilasi jännitystäni ja alkoi kerätä kierroksia.\nIllalla kotiin päästyäni kokeilin kepillä jäätä ja otin valmennuksissa käymisen puheeksi jälleen isän kanssa. Hän lupasi harkita asiaa.\nOli biologian kokeen vuoro. Menin kokeeseen itsevarmana ja palasin epävarmana. Solubiologian kurssia ei ollut turhaan mainostettu haastavimmaksi lukion kurssiksi. Takaraivossani jyskytti tunne, että olin vahingossa unohtanut jostakin koevastauksistani jotakin tärkeää.\nRuokatunnilla menimme tavallisesta poiketen Ellinooran kanssa istumaan Jonnan ja muiden abien pöytään. Puhe polveili tulevista bileistä viime bileisiin ja minun oli haastava pysyä mukana siinä, kenestä oikein puhuttiin. Söin siis pääasiassa itsekseni hiljaa ja nyökkäilin muiden mukana.\nIllalla kävin metsälenkillä. Sain pukea tuulihousujen alle villahousut, sillä viima oli illasta sen verran kova. Luin englannin koetta varten kirjan sanoja vielä illalla ennen nukkumaanmenoa.\nEnglannin koetta en jännittänyt lainkaan. Kirjoitin ja luin niin paljon englanninkielellä, ettei kokeissa ollut koskaan juurikaan haasteita. Lisäksi Lindqvist oli oikeasti hyvä opettaja ja hänen tunneistaan sai paljon irti, mikäli jaksoi vain keskittyä. Kurssiarvosanani olivat tähän mennessä olleet yhdeksikköjä ja kymppejä.\nKoe olikin nopeasti ohi. Odottelin koulun käytävällä noin puolen tunnin verran, jonka jälkeen Ellinoorakin saapui kokeestaan. Hän valitti kokeen olleen aivan liian vaikea. Hän kertoi turhautuneensa ja jättäneensä kokonaan vastaamatta kuuntelutehtävään, sillä vastaukset olivat hänen mielestään liian harhaanjohtavia. Lohdutin häntä muistuttamalla, ettei hänen tulevaisuudensuunnitelmansa kaatuisi yhteen englannin kurssinumeroon.\nEllinoora kävi jälleen tiputtamassa minut Hopiavuoreen. Hän itse oli mitä ilmeisimmin menossa Jonnan ja muutaman muun abitytön kanssa ajamaan kylärinkiä. Hän oli kysynyt minuakin mukaan, mutta en raaskinut jättää tallipäivää väliin.\n”Sä et käy koskaan missään muualla”, hän oli heittänyt osin leikillisesti, osin tosissaan.\nHuomautus kirpaisi, mutta oikeassahan Ellinoora oli. Kävin Hopiavuoressa useimmiten neljänä päivänä viikossa, joskus useamminkin. Lopun ajan, jonka vietin tallin ulkopuolella, istuin kotona hoitamassa koulutöitä, puuhaamassa omia juttujani tai lukemassa kokeisiin. Ennen lukion alkua, ylä-asteella, vielä vietimme Ellinooran kanssa aikaa miltei joka päivä. Nyt koulun vaatimusten kasvaessa ja Polinan tulon jälkeen aikani oli rajallista.\nKävimme Polinan kanssa taluttaen noin kolmen kilometrin lenkin maastossa. Tamma oli oma pirteä itsensä. Se jolkotteli eteenpäin tyytyväisenä, valppaana ympäristöään tarkkaillen. Harhailimme varsinaiselta tieltä osin metsäpoluille. Löysimme hyvän marjapaikan, johon pysähdyimme hetkeksi. Maa oli valtoimenaan puolukoita ja juolukoita. Jopa jokunen onneton mustikkakin oli selvinnyt syksyn säistä tähän päivään. Polina tutki mielissään maaperää ja noukki kasvillisuuden seasta itselleen suupaloja. Itse keräsin kämmenet täyteen marjoja ja napostelin niitä aikani kuluksi.\nLupauduin illaksi lähtemään Ellinooran kanssa juhliin. Olin innostunut illasta. Nyt meillä olisi vihdoin mahdollisuus viettää kunnon kaveri-ilta. Laatu-aikaa, naurua, tanssimista ja juhlimista. Ilta kuitenkaan ei mennyt suunnitelmien mukaan, vaan Ellinoora ilmoitti lähteneensä tekemään muuta.\nLuvassa oli vapaa-päivä, sillä historian kurssilla ei järjestetty lainkaan koetta. Sitä vastoin viimeistelin aamupalan jälkeen oppimispäiväkirjani ja lähetin sen historian opettajalle. Sen jälkeen eksyin selaamaan Instagramia hetkeksi. Hetken mielijohteesta aloin seurata Eiraa Instagramissa. Hänellä oli valtavasti seuraajia. Kaikissa hänen kuvissaan keimaili itsevarma, kaunis ja hyvin pidetty nuori nainen. Eiran ihmeellisyys oli jotakin niin hänelle ominaista, että hän oli varmasti syntynyt sen kanssa. Olin kuullut jopa Ellinooran kommentoivan sitä, miten mukavalta hän vaikutti. Tunsin epävarmuuden pistoksen sydäanalassani. Olet huono, sillä sinulla ei ole yhtä paljon kavereita, syytti mieleni. Et ole yhtä kaunis. Et yhtä hyvä. Peruin seurauspyynnön. Ilmoitus siitä lähtisi kuitenkin. Poskiani alkoi kuumottaa.\nMaalailin huoneessani kaikessa hiljaisuudessa omaan maailmaani uppoutuneena, kunnes äiti palasi kotiin koululla järjestetystä palaverista. En ollut kuullut hänen kipuavan rappusia ylös, ja säpsähdin hänen ilmaantuessaan huoneeseeni.\n”Hei, olisitko sää Aamu nytten valmis lähteen?”\nSiveltimen liikerata katkesi.\nRäpsyttelin silmiäni hämilläni. Päässäni velloneet ajatukset haihtuivat. Äiti oli kysynyt jotakin. Kysymyksen kaiku soi päässäni. Hetkessä oivalsin mitä hän olikaan kysynyt.\n”Aaa, joo. Oota mä vaan puhdistan nää siveltimet ja muut.”\nÄiti nyökkäsi ja katosi ovelta. Kilistelin siveltimiä vesikupin reunoja vasten.\nTallilla satuin ottamaan Jannan kanssa puheeksi uudelleen Paahtiksen hoitamisen. Hän oli tamman hoitamista jo aiemminkin minulle ajatuksen tasolla väläytellyt. Marshallin Niklaskin oli kuulemma sen kanssa pärjännyt, vaikka tamma nuori olikin. Olisi mielenkiintoista ja varmasti kokemuksellisesti rikastuttavaa päästä hoitamaan toista hevosta. Olimme sitä paitsi tehneet Paahtiksen kanssa jo vähän entuudestaan tuttavuutta, kun olin useamman kerran Polinaa tarhasta hakiessa jäänyt sitäkin rapsuttelemaan.\nPolinan kanssa kävimme vauhdikkaassa maastossa. Sillä oli eilisen kevyemmän päivän jäljiltä virtaa ja sain väliin pidätellä sitä melko lailla, ettei homma olisi lähtenyt lapasesta. Laukkaaminen oli järjettömän vapauttavaa. Oli kuin kaikki huoleni olisivat sulaneet siksi hetkeksi pois ja saatoin vain odottaaa sitä, mitä Polinan korvien välistä edessä päin näin siintävän. Loppukäynneillä kohti Hopiavuorta tullessamme tamma oli kuitenkin voipunut. Se talsi rentona tallin pihalle ja antoi minun laskeutua alas selästä ilman mitään ylimääräistä hässäkkää.\nKävin heti aamusta tekemässä fysiikan kokeen, jonka jälkeen olin hirvittävän väsynyt. Koeviikon loppu sai minut vihdoin hölläämään. Kotona en edes yrittänyt avata oppikirjoja, vaan painuin samantien samoilemaan läheiseen metsään. Kuuntelin äänikirjaa Robinson Crusoesta. Haaveilin maailman matkaamisesta. Kenties itsekin pääsisin joskus merille. Kenties.\nPalattuani kotiin huomasin Alman ja Laurin punaisen katumaasturin pihassa. Harpoin sisälle ja jo heti ovella sukelsin iloisten lasten hykerrykseen. 5-vuotias Iira oli tarkkakorvaisena kuullut oven avautuvan ja syöksyi suoraan eteiseen minua halaamaan. Voi kunka olinkaan ikävöinyt pikkuisten seuraa. Iira alkoi heti höpöttämään siitä, miten Juhani – Alman ja Laurin nuorimmainen sekä Taru – heidän keskimmäinen lapsensa, olivat piirtäneet tusseilla ruokapöytään. En voinut olla hymyilemättä.\nAlma ja Lauri istuivat lasten kanssa iltaa kahdeksaan asti. Kerkesimme kahvitella useampaan kertaan ja päivitellä kuulumisia. He olivat suunnitelleet syyslomalle patikkaretkeä läheiselle kodalle. Laurikin olisi pitkästä aikaa töistä vapaalla. Ennen pitkää illasta, kun isä pääsi iltanavetasta, nousi puheenaiheeksi myös Jukkis. Veljen mainitseminen sai isän aina hieman kireäksi. Poika ei ollut ollut koskaan sitä, mitä Johannes Rauhala oli hänen toivonut olevan. Maatalon isännäksi Jukkis ei ollut koskaan osoittanut kiinnostusta ja tänäänkin isä jaksoi nurista siitä, miten Jukkis vain tuhlasi aikaansa opiskellessaan tietoekniikkaa. Ja heti perään hän jo tiesi kertoa, että tuskinpa Jukkis edes tosissaan opiskelee, kunhan vain halusi ärsyttää häntä.\nEnnen nukkumaanmenoa joimme äidin kanssa yhdessä iltateetä ja hän nosti puheenaiheeksi viime keskiviikon, jolloin en ollutkaan mennyt sanojeni mukaisesti Ellinooran kanssa juhlimaan.\n”Minä yritin silloin tulla sinulta kyselemään, että mikä oli”, hän lausahti.\n”Näytit niin kiireellä menevän huoneesees.”\nÄidin katseesta paistava lempeys ja huoli lohdutti, vaikken oikein osannutkaan sanoittaa sen hetkisiä tunteitani. Tai no, osasin, mutten halunnut. En halunnut puhua asiasta.\nLauantaini kului tallilla. Sain äidiltä jo aamusta kyydin Hopiavuoreen ja pääsin auttelemaan aamutallin teossa. Kävin katselemassa tarhaavia hevosia ja haaveilin, että omistaisin joskus vanhempana yhtä monta hevosta.\nTuvassa käytiin kiivasta keskustelua tulevista jousiammunnasta. Vaikutti siltä, että harrastus oli tosissaan puraissut useampaakin Hopiavuorelaista. Aloin keskustelun lomaan itsekin tiedostamattani jo pohtimaan, josko minusta ja Polinasta olisi harrastamaan lajia. En ollut koskaan ampunut jousella, enkä tiennyt miten Polina reagoisi koko touhuun. Kokeilla voisi ainakin. Tai ehkä ei, huomautti ääni mieleni perukoilla. Pysy siinä minkä tiedät.\nChaikin oli pistäytynyt tupaan. Hän hymyili niin vilpittömästi jokaiselle, että sisintä lämmitti. Hänen pirteytensä tarttui muihinkin. Hän ei näyttänyt pahastuvan Eirankaan innokkuudesta, kun tämä uteli kysymään häneltä kaikenlaista. Pian Chai kuitenkin poistui Noan perässä tuvasta. Eira näytti ensin silminnähden harmistuneelta, mutta kääntyi sitten puhelimensa puoleen. Pettyneen koiranpennun ilme hälveni muutamassa sekunnissa hänen kasvoiltaan.\nRohkaistuin keskustelemaan ensimmäistä kertaa enemmän myös Sonjan kanssa, kun tämä kertoi siitä, miten oli valmistautunut tuleviin ratsastusjousiammunta-kisoihin. Kyselin häneltä lajista enemmänkin, sen verran mitä kehtasin. Sonja oli itse asiassa yllättävän ystävällinen, vaikka hänen viileä ulkokuorensa olikin saanut minut aikaisemmin epäilemään muuta.\nVietin päivän lastenammana Alman ja Laurin luona. He olivat pyytäneet minua vahtimaan kolmikkoa sen aikaa, kun kävisivät yhdessä ostosreissulla Seinäjoella. Heidän tarkoituksenaan oli myös nähdä Jukkista, mikäli tämä vain sattuisi asunnoltaan löytymään.\nSaapuessani aamulla hoitamaan lapsia, sain Almalta pikaisen selonteon päivän ohjelmasta. Nyökkäilin mukana ja toivotin heille mukavaa päivää Seinäjoella. Minusta oli mukava auttaa lastenhoidossa. Tunsin itseni hyödylliseksi ja kuin olisin voinut tehdä jotakin hyvää rakkaimpieni eteen. Lisäksi siskontyttöni ja -poikani olivat ehkä suloisimpia pikkuihmisiä koko maailmassa. Iiraa – heidän vanhinta tytärtään olin jo hoitanut niin monta kertaa aikaisemminkin vuosien saatossa, että homma meni jo rutiinilla. Tunsin Iiran persoonallisuuden ja mielen oikut jo sen verran hyvin, että tiesin milloin hänen tuli päästä ulos leikkimään ja purkamaan energiaansa ja milloin oli rauhallisempien leikkien ja päiväunten aika. Iira oli menevä ja tekevä, reipas 5-vuotias, joka rakasti riehmuis- ja hippaleikkejä. 3-vuotias Taru taas oli kolmikon rauhallisin. Hän oli vähän omissaoloissaan viihtyvä ja muistutti niiltä osin suuresti itseäni lapsena. Hän otti aikansa lämmitäkseen tilanteille ja uusille ihmisille, mutta innostuessaan oli ihan samanlainen energinen hassuttelija kuin Iira. Taru myös piti piirtämisestä ja saattoi istua tuntikausia värityskirjansa kanssa hiljaa, ihan vain haaveillen omiaan. Vasta 1-vuotta täyttänyt Juhani taas oli oikea ripustautuja. Pieni poika roikkui kaiken päivät äitinsä kainalossa ja imetettävänä ja halusi jatkuvasti näyttää aikuiselle tekemisiään ja tekemiään havaintoja.\nLasten läsnäolo oli äärettömän rauhoittavaa ja inspiroivaa. Pienten lasten ajatuksia eivät vielä rajoittaneet sellaiset asiat kuten raha, yhteiskunnan paineet tai normit. He vain olivat. Olivat ja ihmettelivät maailmaa sellaiena kuin se oli. Päivän lopuksi, kun Alma ja Lauri saapuivat – olin samaan aikaan sekä väsähtänyt, että hyvin onnellinen.\n16.10.2021, 22:40 #8012 Vastaus\nJoskus jonkun toiseen vastaavaan tekstiin kirjoitin, että tykkään tällaisista kokoelmateoksista, joissa käydään nopeasti ja vähän listamaisestikin ne tärkeimmät seikat. Ja tykkään kyllä tästäkin, samasta syystä eli siitä että se kertoo nopeasti just ne pääkohdat. Täydellisessä Maailmassa (TM) meillä kaikilla olisi aikaa kirjoittaa joka päivä niistä hahmon tärkeistä tai vähemmän tärkeistä hetkistä ja asioista ja että mitä kuuluu, mutta no, ei kannata pahemmin pidätellä hengitystä sitä täydellistä maailmaa odottaessa.\nJa olihan tässä hirveästi kaikenlaista, mistä odotan vähän jatkoa, että mikäs kuvio tämä on! Petasit tosi monta juttua tässä vähän ohimennen. Eihän kaikista juonenkoukun aluista mitään tule, mutta osasta varmaan kyllä. Erityisesti arvostin Eiran tuomista mukaan ja sitä, miten Aamu Eiran näkee. Toinen on tuo veli, Jukkis, siitä nyt ainakin tuli mieleen että haluaisin kuulla enemmänkin, koska ilmiselvä perhedraaman alkuhan se siinä.\n27.11.2021, 09:46 #8238 Vastaus\nAamun oma ääni on nyt juuri kehittymässä. Se kuuluu alussa, kun Aamu miettii koeviikkoa ja avaa lopulta Abitin aamulla kokeessa. Tiistain aamussa ääni ei ole yhtä erottuva. Yritin analysoida, mikä näitä kahta samasta aiheesta kertovaa kohtaa erottaa, ja se on Aamun rinkiä pyörivät ajatukset. Taidan yhdistää ne hänen huolihetkiinsä. Tiistain aamu on kuin pikakelaus, ja vaikka pikakelaus sinänsä on tehokasta ja tarpeellista, maanantain kanssa se on hyvin erilainen. Takaraivon jyskytys on kohta, jossa Aamu kuuluu pikakelauksessa.\nSeuraavaksi mietin, miten käytännössä lähtisin editoimaan tällaisia kohtia, jos tämä olisi romaani tai muu sellainen vielä pidemmälle viety teksti. Kaikkea ei voi nimittäin kertoa! Teksti olisi toisteinen, jaaritteleva ja hidastempoinen, kun nopeatempoisuus on tämän tekstin valtti. Hetken ährättyäni päätin: jos olisin kustannustoimittajasi ja tämä romaani, ehdottaisin maanantain ajatusten jakamista. Joka aamulla olisi silloin ahdistava ajatus ja joka kokeessa olisi jokin yksityiskohta, mutta tahti pysyisi ripeänä ja aamut symmetrisinä. Keskiviikossa ajatukset koskevat päivää ja menneisyyttä, ja symmetria ja tyyli säilyvät.\nKeskiviikkona Ellinooran ja Aamun ajatustenvaihto vie mut takaisin yläasteen ja lukion aikoihin, kun kipeimmin halusin omaa hevosta, ja kun mun melkein-kuin-oma hoitoheppa myytiin niin nopeasti että jäi pienestä kiinni, ettei se ollut oikeasti mun. Silloin en koskaan ajatellut tätä puolta, miten hevonen vie sitten mun aikani. Näin vain itseni harjaamassa sitä, ajamassa sillä, juoksuttamassa sitä: rakastamassa sitä. Nyt isona poikana sitä katsoo taaksepäin kauhuissaan. Tämä elämä olisi ihan erinäköinen, jos olisin ehtinyt saada sen hevosen! Pelottavinta on, että tämä elämä on pikku yksityiskohtia lukuunottamatta se, josta aina uneksin! Olisipa kirjoissa ja elokuvissa ollut silloin joskus Aamuja, jotka näyttävät tällä tavalla konkreettisesti, ettei hevosen omistaminen varsinkaan nuorena ihan oikeasti ole pelkkää auringonlaskuun laukkaamista. Paljosta on luovuttava, ja kun kavereista luopuu, ei ole heille tärkeä. Jos joku kutsuukin tekemään muuta, kaverit menevät tekemään muuta. Eihän heppateosten päähenkilöt ole ikinä joutuneet luopumaan mistään! Päin vastoin! Heppakirjat kertovat nuorista tytöistä, jotka ovat syystä tai toisesta yhyy, ja jotka löytävät tallilta mustan orhin ja tummakiharaisen poikaystävän. 😀 Sitä paitsi yksinäisyys ylipäätään surettaa mua. Nyt kun on ollut kavereita, kamera kääntyy tällaisista kuvauksista aina sisäänpäin: miten olen tässä sen jälkeen, kun olin ensimmäiset melkein-20-vuotta ihan kokonaan yksin? Miten on mahdollista, etten painanut restarttia? Haluaisin kerätä yksinäiset kiltit hahmot ja ihmiset johonkin leikkikouluun tai kerhoon ja hoitaa niitä.\nYksinäisyyden teema jatkuu torstaina Aamun vahvalla omalla äänellä. Itsensä vertaaminen Eiraan on yhtäkkiä tosi tuore näkökulma. Minä kirjoittajana (ja siksi ehkä muutkin lukijoina) olen tottunut lapselliseen ja ärsyttävään Eiraan: Aamu otettaisiin kaffipöytään sata kertaa mieluummin kuin sellainen oikea Eira. En ole tainnut ikinä ajatella Eiraa vertaisensa silmin, kun hän on mun tämän tarinan nuorin hahmoni. Yllättävä ja uusi kuvakulma. Niin kuin ottaisi kärpäsestä kuvan sammakkoperspektiivistä.\nPerjantaissa ihailtavaa on perhedynamiikan kuvaus. Se on nyt juuri sitä, miten ei paasata dynamiikasta, vaan väläytellään hahmoja toiminnassa ja annetaan lukijan päätellä heidän mielipiteitään ja suhteitaan. Huomion arvoista on myös se, ettei Aamu ota kantaa Jukkisasiassa.\nLauantai ja sunnuntai ovat kuin tiivistelmä siitä, mitä Aamu tekee.\nSatunnaisesti kirjoitettavat pikakelaukset toimivat munkin mielestä, mutta samalla luen niihin aina muitakin merkityksiä kuin niissä on. Jos kerrotaan pitkästä ajasta nopeasti ja joka päivästä uskollisesti niin kuin tässä, siihen kätkeytyy piilomerkitys, joka voi olla tahallinen tai tahaton (mutta tulkitsijahan on aina oikeassa, tarkoitti kirjoittaja mitä tahansa). Pikakelaus luo tarinoihin sellaisen vireen, että hahmon viikot ovat toisteisia: eivät erotu toisistaan, arki on harmaata, päivät eivät ole tarkemman katselun arvoisia. Tällä kertaa se sopii Aamun ajatuksiin. Usein on yksinäistä, usein on paha olla. Koulu ja hevonen vievät suurimman osan ajasta. Kotona on mukavaa läheisten kanssa, mutta pian pitää taas kouluun, ja siitä talliin, ja siitä kotiin, ja siitä kouluun, ja…\n15.10.2021, 14:22 #8008 Vastaus\nOtteita Aamun runo-/päiväkirjasta nro. 1\nMiksei kukaan kertonut minulle,\nmiten raja ylitetään\nvoinko uida sinne?\nvoinko soutaa sinne?\nOlisiko minun veneeni erilainen\nlaho ja madonsyömä\nniin että veden pinta nielisi minut\nennen kuin pääsisin perille.\nNauraisitteko te minulle?\nKun minut nieltäisiin\nräpyttelisin siipiäni onnettomasti\npäälaki painuisi näkymättömiin\n17.10.2021, 14:11 #8015 Vastaus\n27.11.2021, 09:59 #8239 Vastaus\nKyllä toimii, erityisesti konkreettisen näköinen kuvaversio!! Mutta nyt mennään ahdistavan äärelle ja tehdään tulkintoja. Mutta vain vähäsen, koska on vapaapäivä. 😀 Rakkain terveisin: äikänope, joka inhoaa runoja ja etenkin runoanalyysitunteja ja runoanalyysien lukemista.\nJos joku höppänä oikein tykkää analysoida runoja, niin nyt olisi tilaisuus Aamun hahmon ja ajatusten keksittyä kontekstia varten. Se olisi potentiaalisesti mielenkiintoista, koska ikinä oikean ihmisen ajatuksia ei näe, ja keksityllä hahmolla puolestaan on konkreettista tuotantoa vain ää-rim-mäi-sen harvoin.\nNoni. Aamu kirjoittaa modernia runoa, jossa ei ole mittaa. Säkeistöt ovat suht koht säännönmukaisia: säkeiden osalta vipaa lukuun ottamatta samanlaisia, ja säkeiden pituuksien osalta ylhäältä kevyempiä kuin alhaalta. Sisältökin syventyy ja runo muuttuu sen takia muutenkin kuin visuaalisesti raskaammaksi lopusta kuin alusta.\nKirjailijaa (eli Aamua) ei saa ikinä lukea teksteihinsä, mutta nyt kun on keksitty henkilö ja päiväkirja kyseessä, niiin luenpa vaan. Runon minä, jota pidän siis rumasti ja kaikkien oppien vastaisesti Aamuna, on huolissaan selviytymisestään, eli perille pääsemisestään, eikä tiedä, miten päästä maaliin. Lopussa hän tuo ilmi sitä, että ei ole kamalinta, ettei selviydy, vaan se, että muut suhtautuvat niin ikävästi siihen, että ei selviydy.\nRajan, joka on yksi runon motiivi, näen siis maaliviivana. Toisaalta ”raja” on vahvasti kuoleman sanastoa, mutta eihän se poissulje maaliviivan merkitystä. Pitäisi selviytyä kunnialla ja muiden pilkkaamatta maaliviivan yli — eli elää elämänsä. Mutta mitä jos ei pääse maaliviivalle, vaan hukkuu kenenkään huomaamatta? En tulkitse sitä reset-nappulan painamiseksi, koska sehän olisi oikotie maaliin, vaan itseensä ja onnettomuuteensa hukkumiseksi.\nNo nii. En vihaisi sitä, jos joku tulisi ja tekisi toisen tulkinnan. Tulisitte nyt. Meillä on kerrankin keksitty kirjailija, jolla on keksittyä tuotantoa.\n6.11.2021, 15:32 #8078 Vastaus\nMyöhästyn vähän. Isä vietiin ambulanssilla Seinäjoelle.\nUlkona tallin nurkalla seisoessani oli niin pimeää, että silmilläni meni hetki edes tottua kännykän kirkkaaseen valoon. Luin äidin viestin varmaan viisi kertaa ennen kuin se iskostui tajuntaani. Isä oli viety sairaalaan. Ambulanssilla. Jotain kamalaa oli sattunut. Soitin välittömästi äidin numeroon. Meni hetki ennen kuin hän vastasi. Kun sitten kuulin kohinaa toisessa päässä, älähdin välittömästi puhelimeen:\n”Mikä isän on?”\nHätä sai ääneni kuulostamaan vieraalta omissa korvissani. Oli aivan kuin joku toinen olisi puhunut sijastani.\n”Elä nyt säikähdä Aamu”, äiti aloitti rauhoittelevasti, vaikka olin pystyvinäni kuulemaan huolestuneen kaiun hänen äänestään.\nOdotin hiljaa langan toisessa päässä. Sydämeni oli alkanut tykyttää kurkussa asti. Mitä olikaan käynyt? Äiti jatkoi väkinäisen rauhalliseen sävyyn:\n”Isäs oli jo aamulla voivotellu sitä rintaansa. Ja sitte tännään ku oli navetalla, nii kertoi että hyvä ettei ollu taju mennä. Silti se jästipää oli jatkanu työntekoa. Kyllähän sinä tiedät millanen isäs on. Sitte ku minä nyt illemmalla tulin koululta, niin miesparka makasi henkihieverissä sohvalla. Toisteli vaa että rintaa pakottaa ja ettei pystyssä pysy. Tietenki minä heti soitin hätänumeroon. Sieltä lähettivät ambulanssin sitte.”\n”Ja mitä ne ensihoitajat sanoi? Oliko sillä sydänkohtaus?” Tivasin kärsimättömästi välin.\n”Eivät ne mitään erikoista sanoneet. Sydänkohtausta hekin epäilivät. Sanoivat että oli kiire ja että olisi parempi lähteä heti. Niin ne sitten lähtivät, pillit päällä.”\nOlimme hetken molemmat hiljaa. Kuulin auton moottorin vaimean hurinan linjan toisesta päästä. Sydänkohtaus? Minun isälläni? Olihan isä toki vanhempi kuin monet muut ikäisteni vanhemmat, viidenkymmenen puolella jo, mutta enhän minä ajatellut että se olisi mitään sydänkohtausta voinut saada. Oliko tämä edes todellista? Hetken päästä äiti aloitti uudelleen hätäisen rauhoittelevan virtensä:\n”Mutta älä Aamu sinä mitään huoli. Kyllä se isäs pärjää. Mennee vielä hetki ja sitten oon siellä. Mää pistän puhelimen nyt pois, hei hei!”\nMumisin nopeat heipat puhelimeen ennen kuin äiti ehti sulkemaan puhelun. Äkillinen hiljaisuus ja puhelimen näytön sammuminen sai kaiken tuntumaan entistä epätodellisemmalta. Lysähdin istumaan maahan. En välittänyt, vaikka kostea maa läpäisikin ratsastushousujeni kankaan ja kylmä pääsi käsiksi jäseniini. Minuutit kuluivat. Jäseneni alkoivat kylmetä ja hampaani kalista, mutta hädin tuskin edes huomasin. Päässä jyskytti kummasti. Entä jos…? Iskin hampaat tiukasti yhteen. En uskaltanut päättää ajatustani.\nÄidiltä oli varmasti kestänyt vielä vartti ajaa Hopiavuoreen, mutta aika tuntui kulkevan hirveän nopeasti. Ennen kuin edes kerkesin tajuta, istuin jo lämpimän volvon etupenkillä. Kohmeiset jäseneni alkoivat sulaa istuinlämmittimen syleilevästä lämmöstä. Äiti jutteli olemattomia, ajatellen kaiketi rauhoittavan omalla rauhallisuudellaan minua. Vaikutus oli kuitenkin päinvastainen, sillä äidin puheesta kuulsi kolea pelko. Jo äidin tavallisesti niin rauhallinen ilme oli jähmeä, kuin lukittunut peruslukemiiinsa. Ja tavallisesti niin rauhallinen ajo-ote oli nyt jäykkä ja mekaaninen. Äiti oli huolissaan. Ja se jos jokin huolestutti minuakin.\nUseampi tunti äidin Seinäjoelle lähdön jälkeen istuin yhä keittiössä pirtinpenkillä. Äänimaailman täytti lusikan kilahtelu teekuppini laitoihin. Kling. Kling. Kling. Kunpa vain kaikki olisi hyvin. Kaiken täytyi olla hyvin, eikö niin? Eihän isä voinut.. Ei, ei voinut. Katsahdin ties monettako kertaa pöydällä lepäävään kännykkääni. Ei viestejä. Mikä niillä kestää?\nSiinä yhä mieli myllerryksissä istuessani, mieleeni nousi hämärä muisto. Eikö Touko-pappa ollutkin joskus saanut sydänkohtauksen? Olimme silloin olleet mummolassa käymässä. Olin varmaan kuuden vanha. Alma ei voinut olla ollut paljoa vanhempi. Me istuttiin siinä pyöreässä valkoisessa pöydässä mummon tekemiä lättyjä syömässä. Olin valellut oman lättyni päälle Aili-mummon itse tekemää omenahilloa. Mehulasina minulla oli ollut sellainen lehmäkoristeinen mummon ”emäntä”-muki. Pappa oli istunut nojatuolissa lukemassa sanomalehteä. Yhtäkkiä se sitten alkoi valitella rintakipua. Minua alkoi silloin hymyilyttää, sillä ajattelin että pappa alkoi pelleilemään. Mummokaan ei ensin ajatellut asiasta mitään. Mutta sitten papan suusta pääsi vaimea urahdus ja sanomalehti lipesi sen sormista lattialle. En muistanut mitä sen jälkeen tapahtui. Oliko papalle kutsuttu ambulanssi? Sairaalaan se ainakin oli viety, joko ambulanssin tai mummon toimesta. Pinnistin muistiani. Mitä oli tapahtunut sen jälkeen? Hengissä pappa ainakin oli selvinnyt, se oli selvää. Hengissähän hän oli edelleenkin. Samassa toinen hämärä muisto syttyi mielessäni. Näin silmieni edessä mummon itkemässä. Itkemässä ja rukoillessa huoneessaan. Olin katsellut sitä ovenraosta. Olimme Alman kanssa silloin yötä mummolla ja olin herännyt keskellä yötä sydän tykyttäen. Olin herännyt kauhun vallassa, jokin painajainen varmasti. Muistan miten olin noussut, ottanut pupupehmoleluni ja tyynyn kainalooni ja hiipinyt mummon ovelle. Ovi oli ollut raollaan. Näin mummon ristityt kädet. Mummo nyyhkytti vaimeasti, yrittäen kaiketi olla herättämättä meitä. Hän oli pyytänyt, rukoillut jumalaa säästämään hänen miehensä. Ja säästynyt hän oli.\nJuotuani iltateen, sammutin kaikki valot yksitellen alakerrasta. Kapusin rappuset yläkertaan ja kömmin vällyjen alle. Uni ei ottanut tullakseen. Kääntyilin ja pudistelin peittoani ja tyynyäni useampaan kertaan. Käänsin kylkeäni. Vaihdoin nukkuma-asentoa. Ajatukset kiisivät luvatta edelleen päässäni. Viivästyttivät nukahtamistani. Niinpä sain lopulta tarpeekseni, vääntäydyin istualteni ja sytytin yöpöydän lampun päälle. Loin katseen huoneeni vinoon kattoon. Painoin silmäni kiinni ja ristin käteni. Viime kerrasta oli ollut pitkä aika. Sanat soljuivat toinen toisensa jälkeen huuliltani. Koko rimpsu oli iskostettu selkäytimeeni jo lapsena. Äiti sen oli minulle opettanut.\n”Isä, Kaikkivaltias Jumala. Sinä olet elämän lähde ja autat niitä, jotka turvautuvat sinuun. Kiitän sinua siunauksestasi ja rukoilen, ole isän kanssa, tue ja anna hänelle voimaa. Jos tahtosi on, tee hänet terveeksi. Anna viisautta ja voimia meille läheisille ja kaikille jotka hoitavat häntä. Anna toivon säilyä ja kantaa eri vaiheissa. Tätä pyydän Poikasi Jeesuksen Kristuksen nimessä. Aamen.”\nSanat jättivät peräänsä syvän hiljaisuuden. Silmäkulmani olivat alkaneet valua kyynelistä. Nielaisin suolaisen kyyneleen. Kaikki järjestyisi.\n6.11.2021, 23:07 #8080 Vastaus\nOi voi. Oi voi voi.\nEnsimmäiseksi on sanottava, että tehokas aloitus tässä tekstissä. Eka rivi sai sydämen lennähtämään ainakin tämän lukijan kurkkuun.\nAamun isään emme ole vielä päässeet erityisesti tutustumaan ja sekin vähä, mitä tuossa edellisessä tekstissä tuli ilmi, ei välttämättä antanut mitään järjettömän positiivista mielikuvaa. Mutta isä on silti isä ja tietenkin tämä saa Aamun ja koko perheen elämän perusteet järkkymään, vaikka isä lopulta toipuisikin. Jäin itse miettimään ja spekuloimaan, että mitä sille lypsykarjalle ja tilanpidolle tapahtuu, kun isäntä joutuu sairaalaan ennaltamääräämättömäksi ajaksi. Minulla on tästä ennakkoaavistus, että mihin suuntaan Aamun perheen tarina tästä menee, mutta en nyt puhu siitä sen enempää, koska se voi ihan yhtä hyvin olla vääräkin.\nLopun rukous oli suhteellisen mielenkiintoinen veto, sellainen joka ei minulle olisi pälkähtänyt päähänkään. Mutta miten inhimillistä! Kun ei muuta voi, turvaudutaan yliluonnolliseen.\nJään kyllä odottamaan tälle jatkoa, että miten käy.\n6.11.2021, 23:17 #8081 Vastaus\nVoi vitsit… toivottavasti tilanne päättyy parhaiten ja Aamun isään päästään tutustumaan kunnolla.\nEpävarmuus on aina se hirvein ja toivottavasti Aamu uskaltaa puhua tunteistaan jollekkin vaikka ei ehkä kokisi olevansa kovin läheinen tallilaisten kanssa.\n6.11.2021, 23:33 #8082 Vastaus\nTää raapas itteä todella paljo tän hetken irl elämän tapahtumien takia, minkä takia tunsin ehkä vähän liianki elävästi melkeenpä koko tekstin. Etenki tuo loppu.\nSyvä hiljaisuus, kyyneleet ja kuinka sitä yrittää vakuuttaa itelle että kaikki järjestyy.\n27.11.2021, 12:35 #8241 Vastaus\nVoi hyyyi tota alkua! Tunnen sen korvissa soinnin, kun äiti on puhelimessa olkkarissa ja aavistelen yhtäkkiä pahaa. Sitten puhelu loppuu ja äiti katsoo mua ja mun pikkuveljeä. Sitten se sanoo että kuulkaa kun teidän isä on kuollut. Reagoisin ihan samalla tavalla jos mulle soitettaisiin nyt, että äitille on käynyt jotakin vakavaa, vaikka se olisi siis ihan hengissä toistaiseksi. Sydänkohtaus kuulostaa jo sananakin samalta kuin syöpä sen takia, että ne on pelottavia asioita!\nMiten kauhea tämä tarina onkaan, se on musta kaunis ja yksi Aamun ihanimmista. Ajatukset ovat pääosassa, mutta niitä kehystää pieni toiminnan kuvaus automatkasta ja teemukista ja sellaisesta, ja se sitoo ajatuksia reaalimaailmaan. Toiminnan ja ajatusten vuorottelu on myös tasaista. Paikka ja aika vaihtuvat erittäin sulavasti, ja minun mielestäni katkoviivaa asennonvaihdoksessa ei tarvittaisi.\nRakastuin ihan totaalisesti siihen, että lopussa Aamu rukoilee. Uskonnollisuus ei ole ainakaan vielä ollut kovasti esillä hänen elämässään, eli Sonjan tulkinta saattaa hyvin olla totta. Toisaalta voi olla, että Aamu on yksi niistä monista nuorista uskovista, jotka kaikessa hiljaisuudessa muistavat rukoilla joskus silloin tällöin, ja joiden elämässä Jumalalla on jonkinlainen rooli. Ainakin kotona on ollut selvästi jonkin verran uskonnollista kasvatusta. Uskonto on sellainen asia, jota on kuvattu mun lukemissa tarinoissa (ja täällä tekemissä, paitsi Hellon) aika negatiivisena asiana, ja mun kuluttamassa mediassakin se on vähän sellaista. Oli jotenkin rentouttavaa lukea vaihteeksi siitä, että uskonto voi olla ihana asia — koska kamoon, onhan se, sillä muuten monikaan länsimainen nykyihminen ei piittaisi jumalistaan.\n10.11.2021, 19:31 #8098 Vastaus\nIsä pääsi sairaalasta kotiin aamupäivällä. Hänelle oli tehty jo torstaina pallolaajennus, mutta hoitohenkilökunta oli halunnut varmuuden vuoksi pitää isän osastolla muutaman päivän tarkkailussa. Kun äiti oli perjantaina soittanut minulle ennen koulun alkua ja kertonut isän olevan kunnossa, olin ollut valtavan helpottunut. En ollut kertonut kenellekään siitä, mitä isälle oli tapahtunut. En edes Ellinooralle. Tuntui helpommalta viettää perjantai-päivä niin kuin mitään ei olisi tapahtunut, sen sijaan että olisi saanut vastailla puuduttaviin kysymyksiin tai saada osakseen sääliviä katseita. Aili-mummo, joka tiesi asiasta, oli kuitenkin soitellut joka päivä kuulumisia ja piipahtanut eilen kylässäkin kahvilla.\nKoulusta tultuani isä oli jo tullut äidin kanssa kotiin. Ensimmäisenä kohtasin ripeästi touhuavan äidin kyökissä. Liedellä porisi kattilallinen perunoita ja sivupöydällä äiti pilkkoi parhaillaan vihanneksia. Veitsi halkoi tottuneeseen rytmiin porkkanoita siivuiksi. Samalla sivupöydällä oleva radio oli päällä. Vanhasta mankasta kuuluivat viimeisimmät uutiset koronatilanteesta. Ääni rätisi hieman.\nVeitsen liikerata pysähtyi ja äiti nosti katseensa. Punakat kasvot sulivat hymyyn.\n”Ai hei! Ruoka on kohtapuoliin valmista. Isäs on olohuoneessa.”\nKurotuin katsomaan perunakattilaan.\nKävin kipaisemassa koulureppuni yläkerran huoneeseeni, jonka jälkeen marssin rappuset alas ja kohti olohuonetta. Isä istui nojatuolissa selkä minuun päin. Vain hänen harvahiuksinen päälakensa vilkkui nahkaisen nojatuolin takaa. Televisiossa pyörivät uutiset. Rinta-alassani läikähti jokin lämmin. Isä oli kunnossa, oikeasti kunnossa. Suupieleni alkoivat tahtomatta nykiä.\n”Hei”, äännähdin astuessani huoneeseen.\nÄäneni kuitenkin lipui hiljaisuuteen, sillä isä ei vastannut. Ehkei hän ollut kuullut. Epäilys sai kuitenkin varovaiseksi. Hipsin lähemmäs ja istahdin viereiselle sohvalle. Isä tuijotti edelleen tiiviisti televisiota. Kulmat olivat kurtussa ja silmissä ärtynyt, väsynyt katse. Oli kuin hän ei olisi edes nähnyt minua. Ei halunnut nähdä, kuiskasi jokin mieleni perukoilta.\n”Hei isä”, tervehdin uudestaan, yrittäen loihtia kasvoilleni hymyntapaista.\nSain vastaukseksi epämääräisen murahduksen. Isän katse oli yhä kuin liimattuna television ruutuun. Nielaisin. Hän oli epätavallisen pahalla tuulella. Ei ollut kuitenkaan vaikea arvata miksi. Johannes Rauhala oli niitä miehiä, joille työ oli henki ja elämä. Tyhjänpanttina oleminen ei kerta kaikkiaan sopinut hänelle. Mutta kunpa äiti olisi vain etukäteen varoittanut että hän oli huonolla tuulella! Nyt murahtelevan ja huonotuulisen isän vieressä istuminen mitäänsanomattomana tuntui kiusalliselta. Niin järjettömän kiusalliselta. Purin poskeni sisustaa, yritin keksiä jotakin sanottavaa.\n”Mm, isä hei-” Kerkesin aloittaa, kunnes isä yllättäen naulitsi katseensa minuun ja karjaisi:\n”EIKÖ TÄSSÄ TALOSSA OSATA PERKELE OLLA HILJAA!”\nOlin luikkinut omaan huoneeseeni pikaisesti isän raivokohtauksen jälkeen. Äiti huhuili syömään, mutta en kehdannut mennä. Istuin sängylläni, selkä vasten kylmää seinää yrittäen pidätellä vyöryviä kyyneliä. Tuntui kuin veri olisi paennut kasvoistani. Oikea käteni oli puristunut nyrkkiin. Olin vihainen itselleni. Miksi aloin aina itkeä? Miksen vain voinut antaa asian olla? Olisi pitänyt olla hiljaa. Itse menit ja ärsytit, sätin itseäni. Isä oli tavallisesti ihan hyväntuulinen mies, toki joskus kireä, mutta harvoin yhtä vihainen kuin oli nyt ollut. Raivosikin harvoin. Sairaslomalle joutuminen oli varmasti hänelle kova pala. Miksi minä olin mennyt häntä ehdoin tahdoin härnäämään?\nMeni pidempi hetki ennen kuin tunteeni tasaantuivat. Olin onnistunut estämään kyyneliä vuotamasta. Tarkistin kasvoni seinällä roikkuvasta pienestä peilistä. Silmäni punoittivat aavistuksen, mutta muita tunnepurkauksesta havaittavia merkkejä ei ollut nähtävissä. Astuin askeleen kauemmas peilistä. Hengähdin syvään. Kaikki oli hyvin.\nRuokapöydän tunnelma oli vaisu. Isä oli edelleen nyreän näköinen ja pyöritteli ruokahaluttomana perunoita lautasellaan. Äiti sen sijaan yritti pitää tunnelmaa yllä kertomalla Jukkiksen kuulumisia. Hän oli isän sairaalareissun ajan yöpynyt isoveljeni Jukkiksen asunnolla Seinäjoella. Puolet siitä mitä äiti sanoi, meni täysin ohi korvieni. Tarkkailin sivusilmällä isää lusikoidessani jauhelihakeittoa suuhuni. Isän tuulta tuskin kohentaisi veljestä puhuminen.\nIllemmalla, kun istuin huoneessani tekemässä matematiikan tehtävä, kuulin jonkun kolistelevan portaita ylös. Hetkeä myöhemmin käsi tarttui ovenkahvaan ja ovi avautui. Nostin yllättyneenä katseeni. Ovella oli isä. En muistanut milloin viimeksi isä olisi käynyt huoneessani. Hän näytti hieman orvolta seisoessaan siinä ovensuussa, porrastasanteen valon loistaessa hänen takanaan. Hän ei katsonut minua silmiin, vaan näkyi tarkastelevan lattianrakoja. Jokin isän olemuksessa oli nyörtynyt.\n”Aamu – tuota noin”, hän rykäisi kurkkuaan. Selkeästi hänen ei ollut helppo sanoa sitä mitä aikoi. ”Anteeksi kun minä sillä tavalla”-\n”Ei se mitään”, keskeytin.\nEn oikeastaan edes tiedä miksi sanoin niin. Jokunen tunti aikaisemmin olin vielä istunut itkua pidätellen huoneessani, mutta juuri nyt se tuntui merkityksettömältä. Laskin kädessäni olevan kynän ja nousin jaloilleni. Isä näytti hieman hölmistyneeltä, mutta ei vastustellut, kun harpoin muutaman askeleen häntä kohti ja kiersin käteni tiukasti hänen ympärilleen. En muistanut halanneeni häntä kuin viimeksi lapsena. Painoin pääni hänen villapaitaansa ja suljin silmäni. Tuttu ja turvallinen tuoksu leijaili neenäni. Isän parran sänki kutitti päälakea. Oli kuin olisin taas ollut pieni tyttö. Silmäkulmiani poltteli jälleen. Mieleni vaelsi auttamatta takaisin torstai-iltaan. Isä olisi voinut kuolla. Ihan oikeasti kuolla. Pelkkä ajatuskin sai tukahdutetut kyyneleet virtaamaan. Isän villapaita kastui. Haliotteeni tiukentui. Isän kankea olemus suli hieman. Hän taputti hieman jäykästi selkääni ja mumisi jotakin, mistä en saanut selvää. Sen ei kuitenkaan ollut väliä. Tärkeintä oli, että hän oli tässä.\n10.11.2021, 21:22 #8102 Vastaus\nJoka Aamun tarinan jälkeen ihastun tyttöön vain yhä enemmän. Pidän sun tavasta kirjoittaa ja siitä, miten osaat kirjoittaa niin arkisista kuin ei-arkisista asioista hyvin!\n12.11.2021, 19:14 #8116 Vastaus\nNo niin. Koska Camillakin jo kommentoi, niin kai minunkin pitää.\nEnsinnäkin komppaan Camillaa: olen tismalleen samaa mieltä tuosta kirjoitustavasta ja siitä että se todellakin on kiva ja pidän siitä. En osaa sinänsä analysoida ainakaan nyt heti, että mikä siinä niin hyvää on, mutta minä en olekaan mikään kirjallisuuskriitikko.\nTämä teksti kuitenkin oli jäädä kommentoimatta siksi, että minulle jäi tästä nihkeä tunne käteen. Tuo isän karjaisu oli kuin isku vasten kasvoja Aamulle mutta myös lukijalle. Miten tyly ihminen voi olla? Miksi? Ei siihen tarvita mitään selvännäkijää tietääkseen, että aivan satavarmasti tytär on ollut huolissaan isästään ja on iloinen kun tämä on päässyt kotiin ja… släp. Tuosta noin vain, ilman mitään varoitusta, ilman mitään järjellistä syytä. Aamun ajatukset ja tunteet tämän jälkeen on kuvattu niin hyvin, että ne tuntee melkein itsekin tätä lukiessaan. Että oma vika, miksi menin, miksi sanoin, miksi olen edes olemassa. Ei olisi pitänyt.\nTuo loppu sitten. Se nyt sentään vähän parantaa tilannetta ja toisaalta tosi sympaattinenkin ja mieltä lämmittävä, mutta ei siltikään. Minusta Aamu olisi ansainnut selityksen. Anteeksipyyntö on toki hyvä alku, mutta se on vain yksi sana. Ei se hävitä niitä tunteita, mitä Aamu on käynyt läpi.\nNiin että tämä on hyvin kirjoitettu, loistava, kamala teksti. Mutta taisinhan jo Polinan päiväkirjaan mainita Eetun kirjoittajan taannoin sanoneen, että hyvä taide saa aikaan tunteita, vaikka sitten niitä että nyt pitää mennä tiskaamaan jotakin. Ja se on muuten ihan totta.\n27.11.2021, 12:45 #8242 Vastaus\nMä en ole kovin usein samastunut Aamun ikäiseen ja oloiseen hahmoon näin tiiviisti. Näiden isätarinoiden aikana mun kamerani kääntyy sisäänpäin jatkuvasti. Nyt muistelen sitä, miten painelin Provinssirokkiin iskän hautajaisista ja ihmiset halusivat joko sääliä tai tuomita: ihan niin kuin en olisi surrut muka ollenkaan tai olisin surrut väärin. Ymmärrän hyvin tosi henkilökohtaisella tasolla, miksi Aamu ei halua kertoa.\nSitten kuvataan sitä varovaista oloa, joka on, kun isä on tullut kotiin. Se on ihanaa, että isä tuli ja elää ja on kunnossa, mutta samalla itkettää. Mitä jos isä ei olisi tullutkaan? Paitsi että — paitsi että se ei ollutkaan sitä, mitä odotin, eikä isä sellainen kuin näissä tarinoissa isät ovat! Lukija saa tehokkaan kylmän suihkun. Niin tämähän on tosiaan se isä, jonka mielestä hevonen ei tarvitse lääkäriä eikä uutta kunnollista satulaa!\nEiran ja Aamun iskät ovat varmaan kala- tai golffauskamuja.\nMuut sanoivat tekstiä loistavaksi ja kamalaksi, ja olen samaa mieltä. Aamu on ihana, mutta hänen tilanteensa on aika kamala, ja se on saanut päänsisäisen dialogin niin hirvittävälle tolalle, että itkettää lukea. Se on nimen omaan se Aamun dialogi ja itseä vastaan suunnatut kommentit, jotka tekevät tarinasta ihanan kamalan. Toinen tehokas keino on tunnelmien vääntelehtiminen. Lukijan on oltava varuillaan lukiessaan, ja sillä saadaan kuvattua hyvin Aamun jatkuvaa varuillaan olemista. Erityisen vaikeita kohtia ovat palannut isä olkkarissa ja Aamun huoneeseen tuleva isä. Olkkari-isästä odotetaan herttaista jälleennäkemistä, ja kun se ei toteudu, huoneisän tuleminen jännittää, kun ei tiedä, mitä on luvassa.\n5.12.2021, 16:37 #8281 Vastaus\nTiistai 30. Marraskuuta\nPuolitoista viikkoa sairaalareissun jälkeen isä oli virunut sisällä tekemättä mitään. Suurimman osan ajasta hän oli vain maannut sohvalla, lukenut lehtiä ja katsellut televisiota. Hän oli ollut alituiseen nyreä ja pahantuulinen. Aikaisemman ylilyöntinsä jälkeen hän ei ollut kuitenkaan sortunut huutamaan. Kunhan murahteli itsekseen ja pysytteli muutoin tavallista hiljaisempana. Olin kuitenkin joutunut kokeilemaan kepillä jäätä, kun olin joutunut sopimaan isän kanssa Polinan eläinlääkärikäynnistä. Jupinasta huolimatta isä oli suostunut. Pakkohan sen oli.\nPian isä oli kuitenkin päässyt palaamaan töihin. Vaikka äiti oli häntä yrittänyt toppuutella ja ehdottanut kerrankin ottavan lomaa toistä, kun kerran tilaisuus oli. Hän oli muistuttanut miten isän palkolliset pärjäisivät hyvin ilman häntäkin. Isä ei ollut kuitenkaan ottanut moisia huomautuksia kuuleviin korviinsa, vaan harpponut navetalle aamutuimaan heti ensimmäisenä päivänä, kun virallinen sairasloma oli tullut päätökseen.\nTöihin ja arkiaskareisiin takaisin päästyään isä oli piristynyt kummasti. Nyreä ilme kuihtui pois ja sen tilalle ilmestyi tyytyväinen ja alati hieman huvittunut katse. Ruokapöydässä käytiin jälleen leppoista keskustelua ja vieraita alkoi taas käydä tavalliseen tahtiin kylässä. Harva se päivä kun saavuin koulusta, oli isä kahvittelemassa keittiön pöydässä joko jonkun palkollisensa tai tuttavansa kanssa. Pirtissä leijaili kahvin ja kaurakeksien tuoksu. Elämä tuntui palaavan kotona Kaunolassa takaisin normaaleihin uomiinsa.\n//Lähinnä lyhyt kasvoton päivitys, jotta asiat olisivat ajan tasalla.\n5.12.2021, 22:44 #8284 Vastaus\nTämä on hyvä päivitys, kertoo tiiviisti mitä kotona on tapahtunut. Ja ai että miten minä hyrisen täällä itsekseni kun tunnistan tuon Aamun isän: aina on olemassa niitä tyyppejä, jotka ei vain osaa ottaa rauhassa ja jotka suorastaan kärsii sohvalla makaamisesta. Miten paljon tämä on kasvatusta, miten paljon persoonaa, mutta niin vain on. Kauhean hyvä kuitenkin kotirauhan kannalta että puurtaja pääsi takaisin töihinsä.\nVastaa aiheeseen: Aamu Rauhala


Myydään Omakotitalo, Yksiö - Somero, Härkälä, Raitalantie 17 - Etuovi.com 1311459\nOmakotitalo | 1h, k, kh, s, erill.wc, lämmin yläkerta\nRaitalantie 17, Härkälä, Somero\nTässä pieni 1943 rakennettu peruskuntoinen omakotitalo omalla 1490 m2:n tontilla todella kivalla paikalla. Paikka sopii hyvin vakituiseen asumiseen tai vapaa-ajan asunnoksi. Kirkkojärvi näkyy tontilta n. 3-400 metrin päässä, siellä venelaiturit ja uimaranta. Someron keskusta pilkottaa Kirkkojärven takana n. 3 kilometrin päässä jonne pääsee mukavasti vaikka kevyenlikenteen väylää pitkin. Asuintilat talossa kahdessa tasossa, alakerrassa keittiö, huone, pesuhuone, sauna ja erillinen wc. Yläkerta on avointa lämmintä tilaa. Tontti on viehättävä suojainen tasamaatontti. Piharakennuksessa paljon harraste/varastointitilaa. Pihalla olevasta vanhasta rengaskaivosta saa kesäisin kasteluvedet pihakasveille. Kohteessa ei toistaiseksi pidetä yleisiä esittelyjä, joten jos kiinnostut, ota yhteys välittäjään niin sovitaan esittelyaika.\nRaitalantie 17, 31400\n1h, k, kh, s, erill.wc, lämmin yläkerta\n119,96 € / vuosi\nSähkönkulutus: Keskimäärin n. 13500 kwh/v\nSakokaivojen tyhjennys n. 150 €/v\nKiinteistövero: 119,96 / v. 2021\nJätehuolto: Jäteastian tyhjennys sopimuksen mukaan\nTiemaksu: n. 30 €/v\nSälekaihtimet alakerran ikkunoissa, yläkerrassa rullaverhot, kiinteät valaisimet, lämminvesivaraaja\nPihalla vanha rengaskaivo, josta kesäisin saa pumpulla kasteluvedet pihakasveille.\nPeltikatto uusittu 2020. Edellisen omistajan toimesta pesuhuoneen pinnat ja vesieristeet uusittu, keittiön ja huoneen lattiat avattu ja uusittu, lattioiden kaltevuuksia ei ole samalla oikaistu, keittiön kaapit uusittu. Talon ulkovuoraus jossakin vaiheessa uusittu peltipinnoitteeksi.\nOma, saostuskaivo x 2\nMuut tilat ja materiaalit: Yläkerrassa muovimatto\nJenkkikaappi, keraaminen liesi ja puuliesi, liesikupu/huuva, kaapistot\nSeinämateriaali: Laatta kylpyhuoneessa, saunassa paneli, ws:ssä maalattu\nLattiamateriaali: Laatta kylpyhuoneessa, saunassa laatta, wc:ssä muovimatto. Lattialämmitys pesuhuoneessa ja saunassa.\nPiharakennuksessa paljon säilytystilaa\nRakennusoikeutta jäljellä n. 50 m2 (Someron rakennustoimiston antaman tiedon mukaan)\nKoulut: Kiiruun koulu (n. 3.0 km)\nRuokakaupat: K-Supermarket (n. 2.4 km)\nLähipalvelut: Kirkkojärven uimaranta ja venelaiturit (n. 0.4 km), Someron keskustan kattavat palvelut (n. 3.0 km)\nPäiväkodit: Päiväkodit Someron keskustan liepeillä (n. 3.0 km)\nKimmo Rauhamaa 0400 - 827297, kimmo.rauhamaa@kiinteistomaailma.fi\nAsuinalueena Härkälä, Somero\nHei! Haluaisin lisätietoja kohteesta: Raitalantie 17, Härkälä, Somero (https://www.etuovi.com/kohde/1311459)\nHaku/Myytävät asunnot Somero/Härkälä


Putinilla on Pietarissa lähes täysi-ikäinen salattu tytär - MTVuutiset.fi\nVladimir Putinilla on Pietarissa lähes täysi-ikäinen salattu tytär, väittää venäläissivusto\nJulkaistu 26.11.2020 19:19\nVenäjän presidentillä Vladimir Putinilla on Pietarissa 17-vuotias, salainen tytär, kirjoittaa venäläinen tutkivaan journalismiin erikoistunut uutissivusto Projekt.\nSen mukaan tyttären äiti on köyhistä oloista miljonääriksi noussut Svetlana Krivonogih, 45, jolla on lukuisia bisneksiä Putinin lähipiirin kanssa.\nTyttären syntymävuonna 2003 Putin oli vielä naimisissa. Hän erosi Ljudmila-vaimostaan vasta kymmenen vuotta myöhemmin.\nProjekt ei saanut juttuaan varten kommenttia Krivonogihilta. Sen sijaan Kremlin tiedottaja Dmitri Peskov kommentoi torstaina Projektin juttua. Hänen mukaansa se on epäuskottava, kertoi muun muassa uutissivusto Meduza.\nProjektin mukaan tyttären etunimi on Jelizaveta, mutta tämä käyttää eri sukunimeä kuin äitinsä tai isänsä.\nSivusto ei julkaissut jutussaan tyttärestä tämän tunnistamiseen johtavia tietoja, koska tytär on alaikäinen.\nSivuston toimittajan otettua yhteyttä Krivonogihiin Jelizaveta kuitenkin poisti sosiaalisen median tileiltään muun muassa kaikki tunnistettavat kuvat itsestään.\nSalasuhde ennen presidenttiaikaa\nSivusto perustaa tietonsa lukuisiin eri lähteisiin, kuten Krivonogihin tuntevien ihmisten haastatteluihin, virallisiin asiakirjoihin ja internetistä löytyneisiin tiedonmurusiin.\nKrivonogihin tunteneet ovat selittäneet tämän nousua ryysyistä rikkauksiin 1990-luvun lopulla Pietarin kaupunginhallinnossa olleella miesystävällä, jolta tämä sai apua. Putin työskenteli tuolloin Pietarin apulaiskaupunginjohtajana.\nProjektin tietojen mukaan Putinin ja Krivonogihin suhde päättyi viime vuosikymmenellä.\nKrivonogih omistaa myös pienen osuuden Putinin sisäpiirin pankkina tunnetusta Bank Rossijasta. Lisäksi hän on pääomistajana muun muassa Karjalankannaksella sijaitsevassa hiihtokeskuksessa, jossa Putinin toinen virallinen tytär Jekaterina meni naimisiin vuonna 2013.\nKrivonogih asuu Pietarin Kivisaarella eli Kamennyi ostrovilla samassa ulkopuolisilta suljetussa eliittikorttelissa kuin moni Putinin lähipiiriläinen. Kompleksin asuntoja ei voi ostaa, vaan niihin pääsee käsiksi vain kutsusta.\nKaikkiaan Krivonogihin omaisuuden arvoksi on arvioitu kymmeniä miljoonia euroja. Pääosin hän on kerännyt sen Putinin ystävien avulla.\nJelizaveta-tyttären syntymätietoihin ei ole merkitty mitään mainintaa isästä, mutta hänen patronyyminsa on Vladimirovna, mikä tarkoittaa Vladimirin tytärtä.\nProjekt myös vertautti Jelizavetan ja Putinin kuvia britannialaisella asiantuntijalla, jonka tietokoneanalyysin perusteella näiden yhdennäköisyys on yli 70 prosenttia, minkä perusteella heidän voi tulkita olevan sukua.\nPutinin salaisesta tyttärestä kertoi aiemmin Suomessa Ilta-Sanomat.\nVladimir Putin Venäjä Ulkomaat


Uusien nostettujen asuntolainojen keskikorko 1,98 prosenttia tammikuussa\nTiedotehistoria Tilasto perjantai 26.2.2010, 0.00\nKotitaloudet nostivat tammikuussa uusia asuntolainoja 1,0 mrd. euron edestä eli 180 milj. euroa vähemmän kuin joulukuussa 2009 ja lähes yhtä paljon kuin vuosi sitten tammikuussa. Tammikuussa nostettujen uusien asuntolainojen keskikorko laski joulukuun 2,00 prosentista 1,98 prosenttiin. Rahalaitoksien kotitalouksille myöntämien asuntolainojen kanta kasvoi 0,2 mrd. euroa joulukuusta ja oli tammikuun lopussa 72,1 mrd. euroa. Kotitalouksien asuntolainakannan vuosikasvu nopeutui 6,6 prosenttiin joulukuun 6,4 prosentista. Asuntolainakannan keskikorko laski joulukuusta 0,06 prosenttiyksikköä ja oli tammikuun lopussa 2,06 %.\nUusia yrityslainasopimuksia solmittiin tammikuussa 5,5 mrd. euron edestä eli 1,4 mrd. euroa vähemmän kuin joulukuussa ja 0,8 mrd. euroa vähemmän kuin vuosi sitten tammikuussa. Uusien yrityslainasopimusten keskikorko laski tammikuussa 0,1 prosenttiyksikköä 2,19 prosenttiin. Yrityksille myönnettyjen euromääräisten lainojen kanta kasvoi 0,8 mrd. euroa ja oli tammikuun lopussa 54,9 mrd. euroa. Yrityslainakannan keskikorko laski 2,30 prosenttiin joulukuun 2,34 prosentista.\nKotitalouksien talletuskanta kasvoi 0,4 mrd. euroa joulukuusta ja oli tammikuun lopussa 74,4 mrd. euroa. Kotitalouksien talletuskannan vuosikasvu oli tammikuussa 0,3 prosenttia. Kotitalouksien talletuskannan keskikorko laski joulukuun 0,80 prosentista tammikuun 0,79 prosenttiin.


Halvat lennot kohteeseen Mumbai - Lentoliput Mumbai - eSky.fi\nMumbai - Halvat lennot kohteeseen Mumbai\nKatso parhaat lentotarjoukset kohteeseen Mumbai\nKuukauden keskilämpötilat kohteessa Mumbai (°C)\n✔ Onko eSkylla saatavilla erityistarjouksia lentoihin kohteeseen kohteeseen Mumbai?\n✔ Varatessani lennot kohteeseen kohteeseen Mumbai voinko ostaa myös vakuutuksen?\n✔ Jos varaan lennot kohteeseen kohteeseen Mumbai, voinko varata myös majoituksen?\n✔ Mitkä lennot lentävät kohteeseen kohteeseen Mumbai?\neSky.fi-sivustolla varmistamme, että lennot kohteeseen kohteeseen Mumbai sisältävät paitsi halpalentoyhtiöitä, niin myös sellaisia lentoyhtiöitä, jotka ovat erikoistuneet korkeampiin standardeihin.\nHyödyllistä tietoa lentokentistä\tkohteessa Mumbai\nSuositut lentoyhtiöt reitillä kohteeseen Mumbai\nEtsitkö hotellia? Katso parhaat hotellit kohteessa Mumbai\nLöydä hotelli kohteessa kohteessa Mumbai\nHalvat lennot maahan Intia Halvat lennot maasta Intia Halvat lennot kohteeseen Surat Halvat lennot kohteesta Surat Halvat lennot kohteeseen Thiruvananthapuram Halvat lennot kohteesta Thiruvananthapuram\nHalvat lennot maahan Kongon demokraattinen tasavalta Halvat lennot maasta Kongon demokraattinen tasavalta Halvat lennot kohteeseen Malang Abdul Rachman Saleh Halvat lennot kohteesta Malang Abdul Rachman Saleh


Samsung Galaxy A51:n kamera saa uusia ominaisuuksia päivityksellä | Mobiili.fi\nPetri Tapala | Julkaistu 22.6.2020, klo 18:36\nSamsung Galaxy A51 saa uusia valokuvausominaisuuksia.\nSamsung Galaxy A51 on saamassa uusia kameraominaisuuksia päivityksellä. Päivityksen jakelu on nyt alkanut, ja se julkaistaneen pian myös Suomessa.\nSamsungin keskihintainen Galaxy A51 -älypuhelin on pian entistä pätevämpi kamerapuhelin uuden päivityksen ansiosta. Päivitys tuo mukanaan Androidin kesäkuun tietoturvapaketin sekä muutamia Samsungin huippupuhelimista jo tuttuja kuvausominaisuuksia, jotka oli alun perin tarkoitus julkaista jo aiemman One UI 2.1 -päivityksen mukana.\nGalaxy A51 saa päivityksen myötä Yksi otos -kuvaustilan (Single Take), jossa puhelin napsaisee tilanteesta lyhyen videon luoden samalla valokuvia ja GIFejä erilaisilla asetuksilla tekoälyä hyödyntäen. Tulossa on myös yöllisen hyperlapse-kuvauksen mahdollistava tila (Night Hyperlapse), joka hyödyntää kamerassa jo valmiina olevaa yötilaa.\nKolmas kamerauudistus tuo mukanaan Omat suotimet -ominaisuuden (My Filters), jolla käyttäjät voivat kuvia muokkaamalla luoda omia suodattimiaan tulevia kuvaussessioita silmällä pitäen.\nSamsung Galaxy A51:n kamerapäivitys tietoturvaparannuksineen on nyt julkaistu ensimmäisillä markkina-alueilla, ja se tuotaneen myös Suomeen melko pian.\nSamsungin 9. elokuuta julkistettavasta Galaxy Note9:stä valuu julki lisää tiedonmurusia – Note8:n myynti päät...28.6.2018\nJättiraportti paljasti Samsungin tulevien Galaxy S21 -sarjan kolmen huippupuhelimen yksityiskohtaiset tekniset tiedot j...15.11.2020\nApple löytämässä sovun Hey-sähköpostisovelluksen kanssa? Keinotekoinen ratkaisu voi siirtää kiistan historiaan\nLue seuraavaksi: Apple löytämässä sovun Hey-sähköpostisovelluksen kanssa? Keinotekoinen ratkaisu voi siirtää kiistan historiaan


Etelälahti kansallispuiston kupeessa | Leirintäopas\nSF-Caravan Etelälahti ry hyväksyttiin SF-Caravanin jäsenyhdistykseksi vuonna 2015.\nYhdistys toimi Etelälahden Ulkoilu ry -nimisenä vuodesta 2013 alkaen. Etelälahden alue on vuokrattu Vantaan kaupungilta ja se toimii edelleen myös kaupungin virkistysalueena.\nEtelälahden lähellä ovat Nuuksion monipuoliset ulkoilumaastot ja Nuuksion kansallispuisto.\n– Alueemme on edelleen myös ulkoilijoiden käytössä, kesäaikaan parkkipaikka on usein täynnä. Hyvin tänne kuitenkin olemme kaikki mahtuneet, SF-Caravan Etelälahti ry:n hallituksen jäsen Monika Malmsten kertoo.\nEtelälahden caravan-alue sijoittuu Ollilantien molemmin puolin ja se jakautuu kolmeen vähän erityyppiseen alueeseen. Maasto on viehättävästi kumpuilevaa nurmikenttää, joten alueelle tulevan on hyvä varautua kiilojen käyttöön.\n– Hieman olemme tuosta epätasaisuudesta saaneet palautetta, mutta työskentelemme koko ajan asian eteen. Maastoa parannellaan ja paikkoja suoristellaan.\nUsein caravanalueilla näkee erilaisia unohtuneita kasoja, jotka saattavat vuosikausiakin odotella siivousta. Etelälahdessa näin ei ole, alueen nurkat ja seinustat ovat harvinaisen siistejä.\n– Jos joku jättää kausipaikalta lähtiessään jälkeensä sotkua, se siivotaan meillä heti pois. Siisteys on meille kunnia-asia, Malmsten korostaa.\nYhdistys ei järjestä alueella treffejä, mutta alueelle kokoonnutaan viettämään esimerkiksi pikkujouluja tai kesäkauden päättäjäisiä.\nEtelälahden alueella on 172 sähköpaikkaa, joista valtaosa on kausipaikkoja. Alueella saa myös telttailla. Tarjolla ovat peruspalvelut, eli kemssan tyhjennyspaikka, ajokaivo, suihkut ja vessat sekä keitto- ja tiskaustilat. Alueella on myös pyykinpesumahdollisuus ja useita grillauspaikkoja. Suurin grillauspaikka on rannassa ja siellä on muurattu tiiligrilli sekä keittiötila puuhelloineen. Talvella palvelut ovat rajoitetut. Osaan vesipisteistä tulee vesi vain kesäaikaan.\nRannassa pääsee uimaan ja siellä on kolme saunaa eli miesten ja naisten saunat sekä tilaussauna suihku- ja pukuhuonetiloineen sekä vilvoitteluterasseineen. Miehille ja naisille on omat uimalaiturit. Sauna yleisillä vuoroilla sisältyy leirintähintaan.\nNuuksion maastot tarjoavat liikuntamahdollisuuksia kaikkina vuodenaikoina. Lisäksi rannan pelialueella ovat myös frisbeegolf-, verkkopallo- ja pallopelikentät. Vesillekin halutessaan pääsee.\nEtelälahdessa työt tehdään pääosin talkoilla. Talvella alueella on perjantaista sunnuntaihin isäntäpäivystys. Kesäkaudella isäntäpäivystys on joka päivä. Lisäksi järjestetään esimerkiksi siivoustalkoita aina, kun tarvetta niille on.\n– Talkoisiin on riittänyt hyvin väkeä. Meillä on myös erittäin toimiva ja ahkera aluetoimikunta, Monika Malmsten kiittelee.


Las Vegasin jokavuotisilla CES-kuluttajaelektroniikkamessuilla esitellään vuoden kuumimmat uutuudet. Poimimme messutarjonnasta erikoisimmat arkea parantavat älylaitteet.\nÄlysänky tekee nukkumisesta laadullisesti parempaa sekä nukkujalle että vierustoverille. Sänky mukautuu nukkujan painoon ja asentoon pitkin yötä säätäen tukea sinne, minne sitä tarvitaan. Lämmittimien ansiosta sinun ei ikinä tarvitse mennä kylmään sänkyyn nukkumaan. Jos nukkuja kuorsaa, sänky osaa automaattisesti nostaa päätyä ylöspäin, mitä partneri varmasti arvostaa. Älysovellus kertoo aamulla unen laadun ja keston.\nKommunikointiin ei tarvitse aina käyttää sanoja. Kuri-robotti kommunikoi silmän liikkeiden ja erilaisten äänien avulla. Se osaa liikkua kotona pyöriensä avulla, väistellen esteitä ja mattoja, ja oppii perheenjäsenten huoneet ja päivärytmin. Kuri voi toimia herätyskellona ja kodin turvamiehenä lähettäen tarpeen tullen viestejä puhelimeen. Se tunnistaa perheenjäsenet kasvojen ja äänen perusteella sekä tottelee puhekomentoja. Vaikka Kuri ei kommunikoi puhumalla, se voi soittaa musiikkia tai vaikkapa lukea iltasadun lapsille. Hauska idea allergisen lapsen lemmikiksi.\nVaikka Google Glass -älylasit eivät menestyneet, voi älylaseista olla paljonkin hyötyä erikoistilanteissa. Aira-älylasit on suunnattu sokeille. Lasien kautta sokea voi saada neuvoja näkevältä ihmiseltä, joka toimii tarvittaessa sokean silminä. Lasit välittävät yhteyden toiseen päähän niiden käyttäjän näkymän ja paikan reaaliajassa. Silminä toimiva yhteyshenkilö pystyy auttamaan esimerkiksi sopivan kävelyreitin löytämisessä tai vaikka valitsemaan sopivan annoksen ruokalistalta.


HELSINGIN YLIOPISTON KYMENLAAKSON OSAKUNNAN ASUNTO-OHJESÄÄNTÖ I YLEISET SÄÄNNÖKSET - PDF\nDownload "HELSINGIN YLIOPISTON KYMENLAAKSON OSAKUNNAN ASUNTO-OHJESÄÄNTÖ I YLEISET SÄÄNNÖKSET"\n1 HELSINGIN YLIOPISTON KYMENLAAKSON OSAKUNNAN ASUNTO-OHJESÄÄNTÖ I YLEISET SÄÄNNÖKSET 1 Ohjesäännön soveltamisalue Tällä ohjesäännöllä määritellään asuntovaliokunnan tehtävät ja toimivalta. Asuntosihteerin tehtävät määritellään erikseen virkailijaohjesäännössä. Tämän ohjesäännön määräyksiä sovelletaan kaikkien Kymenlaakson Osakunnan (jäljempänä Osakunta) asuntojen haku- ja valintamenettelyissä sekä vuokranantajan ja vuokralaisen välisessä vuokrasuhteessa. 2 Ohjesäännön muuttaminen Asunto-ohjesäännön liitteineen hyväksyy ja tarvittaessa muuttaa Kymenlaakson Osakunnan kokous. 3 Asunto-ohjesäännön liite Asunto-ohjesääntöön kuuluu liite, jossa määritellään hakijoiden valintaperusteet ja niiden pisteytys asuntojen jakoa varten. 4 Määritelmät Asunnot. Osakunnan omistamat tai Osakunnan hallinnassa olevat asunnot Kiinteistö Oy Artissa ja rakennusmestari Huovisen nimikkopaikka Domus Academican D-talossa. Jäsenellä tarkoitetaan Kymenlaakson Osakunnan jäsenmaksun kuluvana lukuvuotena maksanutta henkilöä. Fuksiasunto on toinen Osakunnan omistamista kaksioista. Fuksiasunto on tarkoitettu opintonsa aloittaville korkeakouluopiskelijoille. Asuntopaikka on Helsingin yliopistossa opiskelun aloittaneille uusille opiskelijoille. Asuntopaikka sijaitsee Domus Academican D-talossa, ellei Helsingin opiskelija-asuntosäätiö (HOAS) toisin osoita. Civisasunnolla tarkoitetaan varsinaisessa asuntohaussa jaettavia asuntoja, jotka ovat tarkoitettu muille kuin opiskelunsa aloittaville korkeakouluopiskelijoille. 1\n2 II ASUNTOVALIOKUNTA 5 Asuntovaliokunnan kokoonpano Ohjesäännössä määrättyjä tehtäviä hoitaa asuntovaliokunta, johon kuuluvat puheenjohtajana osakunnan hallituksen puheenjohtaja, sihteerinä asuntosihteeri sekä kolme osakunnan kokouksen valitsemaa jäsentä. Jäsenten tulee olla osakunnan toimintaan perehtyneitä osakuntalaisia. Vähintään yhden valiokunnan jäsenen tulee olla rahastojen hoitokunnan jäsen ja vähintään yhden tulee olla hallituksen ulkopuolinen jäsen. Asuntovaliokunta valitsee keskuudestaan varapuheenjohtajan. Asuntovaliokunnan kokous on päätösvaltainen, kun kokouksesta on tiedotettu kaikille valiokunnan jäsenille viimeistään vuorokautta ennen kokousta ja kun puheenjohtaja tai varapuheenjohtaja sekä vähintään kaksi muuta jäsentä on paikalla. Äänten mennessä tasan ratkaisee puheenjohtajan ääni. 6 Asuntovaliokunnan tehtävät Valiokunnan tehtävänä on: 1. valita asukkaat osakunnan hallinnassa oleviin asuntoihin. 2. huolehtia muista asuntopaikkojen täyttämiseen tai asumiskauden käyttämiseen liittyvistä tehtävistä asuntosihteerin apuna. Kokouksista pidetään pöytäkirjaa. Kokouksissa käsiteltävät henkilöitä koskevat asiat ovat luottamuksellisia ja kokoukset pidetään suljettuina. III ASUMISKELPOISUUDEN EDELLYTYKSET 7 Yleiset edellytykset Asumisoikeus on perustutkintoa suorittavalla Osakunnan jäsenellä. Pariskunnista riittää, että toinen täyttää tämän ehdon. Kaveriasunnoissa molempien on oltava perustutkintoa suorittavia Osakunnan jäseniä. Asukkaaksi ei voida valita henkilöä, joka omistaa asunnon pääkaupunkiseudulla. 8 Kaksiot Kaksiot on tarkoitettu kahdelle asukkaalle. 9 Asumisaika Kokonaisasumisaika Osakunnan asunnoissa on enintään viisi vuotta. Vajaat vuodet pyöristetään lähimpään täyteen vuoteen. Mikäli pariskunnasta molemmat ovat Osakunnan 2\n3 jäseniä, lasketaan asumisaika vähemmän aikaa asuneen mukaan. Jos taas vain toinen on Osakunnan jäsen, lasketaan asumisaika hänen mukaansa. Kaveriasunnoissa asumisaika lasketaan molemmille asukkaille erikseen. Jos asukas on suorittanut loppututkinnon eikä aloita uutta perustutkintoa, menettää hän asumiskelpoisuutensa kuuden kuukauden kuluttua valmistumiskuukauden päättymisestä lukien. Asumiskausi alkaa 1.9. ja päättyy Erityisistä syistä, kuten meneillään olevan remontin tai muun vastaavan painavan syyn vuoksi, asuntovaliokunta voi päättää, että asumiskausi alkaa tai päättyy muuna ajankohtana. 10 Arava-säännökset Asukkaiden on täytettävä kulloinkin voimassa olevat Arava-säännökset. 11 Poikkeukset Mikäli asuntopaikkoja ei voida täyttää pykälien 7-10 ehdot täyttävillä asukkailla, tulee asuntoja tarjota muiden opiskelijoiden käyttöön IV ASUNTOJEN HAKU 12 Haettavaksi julistaminen ja hakuaika Asunnot julistetaan haettavaksi maaliskuun loppuun mennessä ilmoittamalla hausta ainakin Osakunnan Internet-sivuilla ja sähköpostilistalla, jollei Osakunnan kokous ole erityisestä syystä muuta päättänyt. Hakuaikaa on oltava vähintään yksi kuukausi ja haun on päätyttävä viimeistään Fuksiasunnot julistetaan haettaviksi erikseen. 13 Asukkaiden valintaperusteet Hakijoille annetaan pisteitä osakunta-aktiivisuudesta, opintojen etenemisestä ja sosiaalisesta asemasta 2 :ssä määrätyssä liitteessä olevan pisteytyksen mukaisesti. Hakijat jaetaan kahteen ryhmään: 1. ryhmä: Osakunnan jäsenet, joilla on aktiivisuuspisteitä, ja 2. ryhmä: muut Osakunnan jäsenet. Ryhmien sisällä hakijat asetetaan pistejärjestykseen. Asunnot jaetaan siten, että 1. ryhmä on etusijalla 2. ryhmään nähden. Jos hakijoilla on ryhmien sisällä tasapisteet, sosiaalisen aseman 3\n4 perusteella määräytyneet pisteet ratkaisevat. Jos vieläkin pisteet menevät tasan, osakuntaaktiivisuuspisteet ratkaisevat. Mikäli näin ei saada ratkaisua, ratkaistaan tilanne arpomalla. 14 Kerrallaan myönnettävä asumisaika Osakunnan asunnot vuokrataan määräajaksi. Asumisaikaa myönnetään aktiivisuuspisteitä saaneille hakijoille kaksi vuotta ja muille yksi vuosi. Noin puolet Osakunnan civisasunnoista tulee olla haettavissa joka vuosi. Tämän toteuttamiseksi asuntovaliokunta voi myöntää myös aktiivisuuspisteitä saaneelle hakijalle asumisaikaa vain yhden vuoden. 15 Asunnonjakopäätöksestä ilmoittaminen Tulosten julkistamisen ajankohta on ilmoitettava haettavaksi julistamisen yhteydessä. Asuntohaun tulokset on julkaistava kuukauden kuluessa hakuajan päättymisestä Osakunnan Internet-sivuilla. Internet-sivuilla julkaistaan ainoastaan asunnon saaneet, jonotuslistapaikasta tiedotetaan erikseen asianomaisille. 16 Fuksihaku Jaettavissa on vähintään yksi kahden hengen sekasolu sekä Domus Academican asuntopaikka. Tämä asunto sekä asuntopaikka julistetaan haettavaksi heinäkuun alussa asuntovaliokunnan valitsemissa laajalevikkeisissä lehdissä sekä Pohjois- että Etelä-Kymenlaaksossa. Hakuaikaa on asti. Asuntovaliokunta valitsee asukkaat ja muodostaa jonotuslistat arpomalla. Fuksihaun tuloksista on ilmoitettava kahden viikon kuluessa hakuajan päättymisestä Osakunnan Internet-sivuilla sekä asunnon saaneille hakijoille henkilökohtaisesti. Valittu voi käyttää asumisoikeuttaan vain, mikäli hän aloittaa opintonsa syyslukukaudella ja liittyy Kymenlaakson Osakunnan jäseneksi mennessä. Asumisaikaa myönnetään yksi vuosi. Hakijoiden tulee selvittää suhteensa maakuntaan vapaamuotoisella selvityksellä. Haussa huomioidaan ainoastaan ne, joilla on suhteita maakuntaan ja ensisijaisesti suoraan kanta-alueelta tulevat uudet opiskelijat. V JONOTUSLISTAT 17 Hauissa muodostuvat jonotuslistat Varsinaisessa asuntojen haussa ilman asuntoa jääneet hakijat muodostavat yhden jonotuslistan. Jonotuslista muodostetaan 13 :n mukaisesti. 4\n5 Fuksihaussa ilman asuntoa jääneistä hakijoista muodostetaan arpomalla oma jonotuslista. Fuksihaussa jonotuslistalle jääneet voivat halutessaan myös liittyä varsinaisen haun jonotuslistalle. 18 Jonotuslistojen täydentäminen hakuajan jälkeen Jonotuslistoille voi ilmoittautua hakuajan päätyttyä. Tällöin kaikki hakijat liitetään kyseisen jonotuslistan loppuun ilmoittautumisjärjestyksessä. Jonotuslistoista huolehtii asuntosihteeri. 19 Asuntojen täyttäminen jonotuslistoilta Vuoden aikana vapautuneisiin asuntoihin valitaan asukkaat jonotuslistoilta. Vapautuviin fuksiasuntoihin valitaan asukkaat fuksiasuntojen jonotuslistalta. Mikäli fuksiasuntoa ei saada täytettyä fuksiasuntojen jonotuslistalla olevilla henkilöillä, voidaan fuksiasuntoihin valita asukkaat myös varsinaisen haun jonotuslistalta. Tällöin jonotuslistalta valitulle asukkaalle myönnetään asumisaikaa asunnon seuraavaan hakuun saakka. Asuntohaun tulosten julkistamisen ja seuraavaan asumiskauden alkamisen välisenä aikana vapautunutta asuntoa voidaan ensisijaisesti tarjota asuntohaussa samankokoisen asunnon saaneelle hakijalle. Mikäli asuntoon valittu uusi asukas ei halua muuttaa asuntoon ennen syyskuun alkua, voidaan asuntoon valita jonotuslistalta toinen asukas, jolle myönnetään asumisaikaa kuluvan asumiskauden loppuun. Tällöin asuntohaussa valittu asukas pääsee muuttamaan asuntoon syyskuun alussa. 20 Jonotuslistan kumoutuminen Kun uuden asuntohaun tulokset on julkistettu, kumoutuu edellinen jonotuslista samalla, kun uudessa asuntohaussa muodostunut jonotuslista astuu voimaan. 21 Asumisjärjestelyjen muuttuminen Jos pariskunta-asunnoista tai kaveriasunnoista toinen irtisanoo vuokrasopimuksen, voidaan asunto asukkaiden suostumuksella muuttaa sekasoluksi. Tällöin jonotuslistalta valitaan seuraava asukas. Suostumus tähän annetaan asunnon hakulomakkeessa. Mikäli asuntoon jäävä asukas ei ole suostunut tähän, valitaan asuntoon kaksi uutta asukasta. 5\n6 VI MUUT SÄÄNNÖKSET 22 Vuokrasopimuksen allekirjoittaminen Asunnon saaneella osakuntalaisella ei voi olla asumisoikeutta yhtä aikaa kahteen Osakunnan asuntoon. Mikäli hakija ottaa vastaan uuden asunnon, on hänen irtisanottava edellinen asuntonsa ennen vuokrasopimuksen allekirjoittamista. Asunnon pysyessä samana asukas allekirjoittaa uuden vuokrasopimuksen, mutta asuntoa ei tarvitse erikseen irtisanoa. 23 Asukkaan velvollisuudet Asukas on velvollinen maksamaan lukuvuosittain Osakunnan jäsenmaksun. ilmoittamaan asuntosihteerille tai asuntovaliokunnalle opintojen päättymisestä. hankkimaan kotivakuutuksen sekä huolehtimaan siitä, että asunnossa on toimiva palovaroitin. toimittamaan kopion kotivakuutuksesta asuntosihteerille kolmen kuukauden kuluessa muutosta. 24 Seuraamukset vääristä tiedoista Asuntovaliokunnalla on oikeus hylätä asuntohakemus tai purkaa vuokrasopimus, jos hakija tai asukas antaa itsestään tai tilanteestaan olennaisesti vääriä tietoja tai jättää ilmoittamatta olennaisista muutoksista. 25 Seuraamukset väärinkäytöksistä Asuntovaliokunta voi hylätä hakemuksen tai purkaa vuokrasopimuksen, mikäli hakija on Osakunnan asunnossa asuessaan jättänyt toimittamatta kotivakuutuksen kopion kahdesta kirjallisesta huomautuksesta huolimatta. laiminlyönyt vuokranmaksun sovitussa ajassa. käyttänyt asuntoa muuhun tarkoitukseen tai muulla tavalla kuin vuokrasopimusta tehtäessä on edellytetty. viettänyt tai sallinut vietettävän asunnossa häiritsevää elämää. joutunut erotetuksi Osakunnasta. hoitanut huoneistoa huonosti. saanut isännöitsijältä kaksi kirjallista valitusta. 6\n7 26 Valittaminen Jos hakija katsoo, että asuntovaliokunnan asuntojen jakoon liittyvä päätös tai menettelytapa on virheellinen, hänellä on oikeus esittää valitus Osakunnan hallitukselle seitsemän (7) päivän kuluessa valinta- ja jonotuslistojen julkistamisesta. Valitusoikeuden ja -ajan tulee ilmetä valinta- ja jonotuslistoista. Osakunnan hallituksen on kuultava asuntovaliokuntaa sekä asianomaisia ennen valitusasian ratkaisua. Ne Osakunnan hallituksen jäsenet, jotka kuuluvat asuntovaliokuntaan tai joiden valitusta käsitellään, ovat jäävejä osallistumaan päätöksentekoon. Osakunnan hallituksen on ilmoitettava päätöksestä valittajalle kirjallisesti viimeistään kolmen päivän kuluessa päätöksen tekemisestä. Asuntovaliokunnan ja hallituksen on vaadittaessa annettava hakijoille näitä itseään koskevia valintoihin liittyviä tietoja. Hallituksen valituksen perusteella tekemä päätös on lopullinen. Mikäli Osakunnan hallitus ei ole päätösvaltainen esimerkiksi käsitellessään hallituksen jäsenen asuntojen jaosta tekemää valitusta, on hallituksen järjestettävä neuvottelu, johon kutsutaan kaikki valitusta koskevat osapuolet. Neuvotteluja jatketaan, kunnes kaikkia osapuolia tyydyttävä ratkaisu on saatu aikaiseksi. 27 Siirtymä- ja voimaantulosäännökset Tämä ohjesääntö tulee voimaan Helsingin yliopiston Kymenlaakson Osakunta on hyväksynyt tämän ohjesäännön liitteineen kokouksessaan toukokuun 23. päivänä Vakuudeksi Joonas Ollila kuraattori Hanna-Maria Ollila sihteeri 7


Tavaroiden uber tuli Turkuun - Työ - Aamuset\nMyXline Turun partneri Satu Mattila vinkkaa, että MyXlinen sovellus voi tuoda lisätienestejä kuljettajille. Kuva: Satu Mattilan arkisto\n28.9.2021 14:05 Aamuset\nVantaalla vuonna 2020 alkunsa saanut MyXline on viime kesänä aloittanut toimintansa myös Turussa. Palvelun kehitti rakennusalalla toimiva Mika Seppänen, joka huomasi kuinka vaikeaa on saada paketillinen erikoisruuveja saman päivän aikana Vantaalta Jyväskylään. Palvelu toimii puhelinsovelluksena, ja se yhdistää kuljettajat sekä yrittäjät, jotka haluavat saada nopeasti lähetyksen perille.\n– Palvelu on suunnattu lähinnä yritysten pakettien lähettämiseen. Ideana on se, että yrittäjät voivat käyttää tätä palvelua kahdella eri tavalla. Eli yrittäjät saavat nopeasti omat lähetyksensä perille tai he voivat toimia itse tavaroiden kuljettajina. Kuljettajana voi toimia yli 18-vuotias yrittäjä tai yksityishenkilö. Kuljettajien henkilöllisyys tarkistetaan, sillä rekisteröityminen tapahtuu aina joko pankkitunnuksilla tai sitten henkilötodistuksen avulla, kertoo Turun MyXline partnerina toimiva Satu Mattila.\nMyXlinen joukossa on parhaillaan Suomen laajuisesti kuljettajia lähes 3 000 ja Turun alueella toistasataa. Saman kaupungin sisällä tapahtuvat kuljetukset pitää toteuttaa kahden tunnin sisällä ja toiseen kaupunkiin viiden tunnin sisällä.\n– Kun on rekisteröitynyt kuljettajaksi, niin sovellukseen tulee ilmoitus vapaana olevista lähetyksistä. Jos lähetys kiinnostaa, niin sen voi varata itselleen. Yksi henkilö vie lähetyksen alusta loppuun asti perille. Lähetyksen vastaanottaja saa PIN-koodin ja antaa sen kuljettajalle, jolloin kuljettaja saa syötettyä koodin järjestelmään ja saa siten kuljetuspalkkion, Mattila selittää.\nKuljetuspalvelun on tarkoitus tehdä lähetyksistä nopeita, koska monesti lähetykset jumittuvat erilaisiin käsittelyprosesseihin, vaikka tavaraa tarvittaisiin nopeasti perille. Palvelun ideoinut Seppänen olikin havahtunut huomaamaan kuinka paljon autoja ja junia sekä muuta liikennettä kulkee jatkuvasti ympäriinsä, ja ne voisivat kuljettaa jumiin jääneitä paketteja nopeasti.\n– Ideaalitilannehan on, että kuljettaja voi tienata lisärahaa matkustaessaan vaikka Turusta Tampereelle. Ja jos matkustuspäivälle sovellus ilmoittaa lähetystarpeesta Turusta Tampereelle, niin siinä voi tienata samalla rahaa. Lähetyksen pitää olla alle 35 kiloa painava ja mahtua takapenkille, isommissa lähetyksissä tulee ottaa yhteyttä asiakaspalveluun, Mattila sanoo.\nToiveena on, että lähettäjä kuvailee millainen lähetys kyseessä. Lähelle kuljetus toimii alle 30 kilometrin säteellä ja lähettäjälle se maksaa 13 euroa plus arvonlisävero, josta kuljettaja saa 10 euroa. Kun kyseessä on lähetys kauemmaksi, se maksaa 69 euroa plus arvonlisävero ja kuljettaja saa 60 euroa.


Terveellisen elämäntavan puolesta: Ruuan alkuperä, tehotuotannon epäeettisyys ja makuaisti\nRuuan alkuperä, tehotuotannon epäeettisyys ja makuaisti\nTaloussanomien nettisivuilta löytyy järkyttävä artikkeli. Monet jo tietävätkin, millaisiin julmuuksiin lisääntynyt (halvan) lihan syönti on osaltaan johtanut.\nYhtä lailla kasvisruokaakin viljellään nykyisin paljolti kyseenalaisin keinoin. Ruuan ravinteisiin ja makuun vaikuttaa maaperä. Entisaikoihin todettiin hyväksi vuoroviljelyn periaatteet: jokaisella pellolla viljeltiin vaihtelevia lajikkeita, sillä näin siinä säilyivät luonnolliset ravinteet. Nykyään maanviljelystä toteutetaan liian usein siten, että sama pelto toimii vuodesta toiseen saman ruoka-aineen kasvattajana ja siihen tungetaan melkoiset määrät typpeä, fosforia ja kaliumia muut tärkeät ravinteet unohtaen sekä usein myös torjunta-aineita ja kasvinsuojelumyrkkyjä. Jatkossa varmaan yhä voimakkaampia, samaan tapaan kuin antibioottejakin. Ellei tälle touhulle panna stoppia.\nMeidän pitäisi tietää, mistä ruokamme on peräisin. Jos syömämme ravinnon alkuperä hämärtyy, ruuasta saa pitkälti enää vain energiaa, mutta ei juuri muuta. Syömme ja lihomme, mutta emme kuitenkaan tule kylläisiksi. Jaksamme huonommin, olemme väsyneitä aterian jälkeen ja pian kaipaamme taas lisää.\nKaiken huippuna ruoka itsessään saattaa olla hyvin mautonta ilman makua vahventavia tekijöitä. Lihan, kasvisten ja viljojen pitäisi itsessäänkin maistua joltakin! Luottakaa hyvät ihmiset makuaistiinne - kunhan on kyse suht lisäaineettomasta ruuasta. Arominvahventeet kuten natriumglutamaatti (E621 / MSG) hämäävät makuaistia, mutta ruuan pitäisi maistua hyvältä ilmankin näitä erityisesti aasialaisen keittiön suosimia lisäaineita. Ja jos se ei maistu, niin joko se on huonolaatuista tai sitten et ole vielä tottunut aidosti hyvänmakuiseen ruokaan.\nTotuttaminen on tärkeää. Jos totutamme itsemme makeaan ruokaan, saatamme huomata haluavamme yhä vain makeampaa. Jos taas vältämme makeaa, huomaammekin sitä monessa ruuassa, jossa emme ennen sitä havainneet. :) Itse tunnun olevan hypoglykeemikko; kun syön nopeita hiilihydraatteja vähänkään liikaa, verensokerini nousee pikkuhetkeksi ylöspäin mutta laskee sitten hyvin pian rajusti alas. Tämä ilmenee mm. vapinana, hermostuneisuutena ja järkevän ajattelun puutteena. Kuulostaako tutulta?\nAlkoholisteista yllättävän suuri osa on hypoglykeemikkoja ja diabeetikkoja. Tähän on vähähiilihydraattista ruokavaliota puolustava kirurgi, ortopedi ja traumatologian erikoislääkäri Antti Heikkiläkin viitannut.\nMinulla on vielä todella paljon opittavaa itsehillinnässä. Tarkoitan, että syön usein liian paljon ja liian usein helppoa ruokaa. Samaan syyllistyvät varmasti monet muutkin, mutta itseäni asia häiritsee tosi paljon. Tässä on omaan syömiseeni tärkein kehittämiskohde. Onko kellään vinkkejä? Olen miettinyt, että kun pistän suuhuni kuivattuja marjoja, siemeniä, pähkinöitä ja vastaavaa, niin pitäisikö samalla maustaa niitä hippusella luonnollista suolaa ja mausteita. Tai ehkä suurin ongelma on, että en etukäteen päätä, mihin lopetan. Syömistä on aina niin helppo jatkaa: otanpa vielä vähän...\nKommentoikaa toki, jos ajatuksia heräsi! Varmasti monella teistä on mm. gmail-osoite, jota itse käytän kirjautuessani bloggeriin.\nLähettänyt Viher-Tuomo klo 14.06\nTunnisteet: eettisyys, helppous, maku, tehotuotanto, työnteko


Yhteistyökumppanit – Helatukku\nHelatukun yhteistyökumppaneihin ja tavarantoimittajiin kuuluu yrityksiä ympäri maailmaa. Jokainen yhteistyötaho on sitoutunut noudattamaan Tavarantoimittajan eettisiä sääntöjä. Sääntöjen tarkoituksena on varmistaa yhteistyötahojen toiminnan eettinen perusta ja se luo puitteet hyvän tavan mukaiselle toiminnalle.\nPerinteinen italialainen valmistaja, jonka tyylikkäät taittojalat löytyvät myös Helatukun valikoimasta.\nCitterio Giulio SpA:n tyylikkäät vetimet tuovat ripauksen eleganssia tilaan.\nEbirin näyttävät ja laadukkaat valopeilit ja valaisimet ovat IP44 luokiteltuja ja soveltuvat erityisesti kylpytiloihin.\nElektra tarjoaa erilaisia valaistusratkaisuja koteihin ja julkisiin tiloihin. Valikoimastamme löytyy mm. Elektran LED-spotit ja muuntajat sekä erilaiset valonohjauksen tuotteet.\nIMA:n nokkelat säilytys- ja jäteratkaisut laittavat kodin järjestykseen. Varastossamme mm. Roller säilytysratkaisut kaappeihin ja vaatehuoneisiin!\nKiskot, kannattimet ja mekanismit kodin eri tarpeisiin. Erityisesti Indauxin Indamatic vaimennussarja laatikostoille tuo laadun keittiöihin.\nKVS Oy suunnittelee ja toteuttaa kauniit ja aikaa kestävät valaistus- ja sisustusratkaisut. Oli sitten kyseessä koti, yritys tai julkinen tila.\nValaistus, sisustus sekä sähkö – kaikki saman katon alta.\nM&C tuo keittiöön uutta säilytystilaa. Valikoimassamme mm. kulmakaappimekanismit ja alakaappi- ja allasmekanismit.\nNorscan Roller on innovatiivinen säilytysjärjestelmä, joka tarjoaa maksimaalista joustavuutta sisustukseen. Kevytrakenteisia mutta kestäviä osia on helppo yhdistellä ja laajentaa halutulla tavalla aina tarpeen mukaan.\nOgTM design-pyörät varastossamme! Paitsi tyylikkäät, niin myös kestävät pyörät viimeistelevät kalusteen.\nOPK Europe valmistaa laadukkaita ja kestäviä liukumekanismeja, joissa erityisesti mekanismien sujuvaa liikettä ja toimivuutta on kehitetty äärimmilleen. Helatukulla on valikoimassa tyylikäs ja hopea-asenteinen taitto-oven mekanismi Sailing 2.\nHelatukun itse valmistamista peileistä löytyy aina Osramin teknologiaa. Laadukkaat LED-nauhat ja muuntajat kohteisiin tilaat kätevimmin LEDCUT-mittatilauspalvelusta!\nRei (Reunión Industrial) toimittaa persoonallisia ja näyttäviä vetimiä ja nuppeja varastoomme.\nRejsin kuivauskaappihyllyt, jätelajitteluvaunut ja kulmakaappiratkaisut keittiöihin täydentävät keittiökalustemekanismivalikoimaamme.\nSlate Lite luonnonkivilevyt taipuvat uskomattomiin sisustuksellisiin ratkaisuihin! Aidot kivilevyt kestävät kulutusta ja käyvät hyvin esimerkiksi välitiloihin, sisustusseiniin tai julkisiin tiloihin.\nSpaxin ruuvit ovat varma valinta kun rakentamisesta on kyse. Meiltä PZ ja Torx yleisruuvit sekä uppokannalla että kupukannalla.\nLahtelaisen Stalan altaat ja pesupöydät viimeistelevät keittiön ja kodinhoitohuoneen. Valikoimassamme myös keittiövarusteita ruuanlaittoa ja viimeistelyä varten! Tiesithän, että Stalalla on käytössään myös Design from Finland -merkki.\nSunchain täydentää vedinvalikoimaamme kauniilla ja kestävillä kalustevetimillä ja -nupeilla.\nTitus+ kovaa käyttöä kestävät saranat ovat keittiömekanismien parhaimmistoa. Valikoimassamme myös erilaisia ponnahdussalpoja ja vaimentimia.\nViefen vedinvalikoiman vetimet saatavana tilaustuotteina. Kysy lisää myynniltämme!\nVolpato Industries valmistaa komponentteja huonekaluteollisuuteen. Valikoimastamme löytyy näyttävä Stili säilytysjärjestelmä koteihin- ja julkisiin tiloihin.\nVonsild on synonyymi puisille vetimille ja nupeille. Vonsildin vetimet ovat ihastuttaneet koteja ja julkisia tiloja jo vuosikymmenten ajan. Helatukun vedinvaikoimassa mm. vetimet Woody, Duffy ja Tee.\nWestag & Getalit AG on yksi Euroopan merkittävimmistä korkealaatuisten puupohjaisten korkeapainelaminaattilevyjen valmistajista. Levyt soveltuvat hyvin sisätilojen viimeistelyyn, kuten esimerkiksi välitiloihin. Kompaktilaminaattilevymme ovat aina kaksipuoleisia!\npuh 093-541 2000\nCopyright © 2019 Helatukku


Krista Siegfridsin ja Mikko Silvennoisen viisuselostuksesta taas kohu - viiltelykommentille tyrmäys - Uutiset - Iskelmä\n18.05.2020 14:45 - Iiro Myllymäki\nEurovision laulukilpailu peruttiin tältä vuodelta. Alkuperäisen suunnitelman mukaan Euroviisujen finaali olisi pitänyt järjestää Rotterdamissa viime lauantaina, mutta koronapandemia sotki suunnitelmat ja pakotti perumaan Euroviisut ensimmäistä kertaa kilpailun pitkän historian aikana.\nTästä huolimatta esimerkiksi Yleisradio lähetti paljon euroviisuaiheista ohjelmaa viisuviikon kunniaksi. Yle Olohuone -ohjelmassa kuultiin tämän vuoden kappaleita ja toiveklassikoita vuosien varrelta, ja mukana oli myös yllättäviä musiikkiesityksiä. Viisuviikko huipentui lauantain Eurovision: Europe Shine a Light -ohjelmaan, joka oli virallinen korvaava ohjelma peruuntuneen viisufinaalin tilalle.\nYlen lähetyksissä viisutunnelmaan johdattelivat monista viisuista tutut Krista Siegfrids, 34, ja Mikko Silvennoinen, 45. Kaikkien somekommentoijien mielestä kaksikko ei kuitenkaan suoriutunut tehtävästään hyvin. Esimerkiksi Jodelissa ja Facebookin euroviisuryhmässä pahastuttiin monesta kaksikon kommentista. Kyseessä ei ollut ensimmäinen kerta, kun Siegfridsin viisukommentointi nostattaa äläkkää. Viime vuonna Tel Avivin Euroviisuja Silvennoisen kanssa kommentoidessaan nainen teki humoristisia heittoja joidenkin kilpailijoiden kustannuksella, ja moni piti näitä heittoja epäkunnioittavina. Siegfrids on myöhemmin selittänyt oman näkemyksensä siitä, miksi ihmiset pahastuivat.\nMonet kirjoittivat lauantaina sosiaalisessa mediassa, että Siegfrids ja Silvennoinen käyttäytyivät vähättelevästi Suomen tämän vuoden euroviisuedustajaa Aksel Kankaanrantaa kohtaan. Kankaanranta oli vieraana useassa Yle Olohuone -viisulähetyksessä. Somessa ihmeteltiin, kun Siegfrids avoimesti toivoi Suomen lähettävän ensi vuonna jonkin menevän kappaleen Kankaanrannan ollessa studiovieraana. Aksel Kankaanrannan Looking Back -kappale on tunteellinen balladi.\nJoidenkin somekommentoijien mukaan Siegfrids ja Silvennoinen antoivat myös lähetyksissä liian paljon huomiota UMK:n ennakkosuosikille, toiseksi jääneelle Erika Vikmanille. Sekä Vikman että Kankaanranta olivat vieraina torstain lähetyksessä, missä käytiin läpi tämän vuoden kilpailukappaleita. Vikman pääsi lähetyksessä esittämään livenä Cicciolina-kappaleen, kun taas Looking Back -biisistä ei kuultu missään lähetyksessä varsinaista livenä esitettyä versiota, vaan ainoastaan ennalta nauhoitettu esiintymisvideo.\nAksel Kankaanranta itse kävi kommentoimassa Jodelissa aihetta ja vakuutti, ettei hänelle tullut paha mieli Siegfridsin ja Silvennoisen käytöksestä.\nViiltelykommentti nostettiin esiin\nKommentaattorit ilmaisivat moneen otteeseen suorasanaisesti pettymyksensä lauantain Europe Shine a Light -ohjelmasta, jonka tunnelmaa he kuvailivat synkäksi ja surulliseksi. Kun tuli vuoden 2018 viisuvoittaja Nettan vuoro esiintyä, Siegfrids ja Silvennoinen toivoivat naisen tuovan kaivattua piristystä lähetykseen.\n- Mutta sekin varmaan siellä viiltelee itseään jollain Hello Kitty -saksilla. Mä en kestä, Silvennoinen totesi.\nTämä kommentti herätti runsaasti pahennusta sosiaalisessa mediassa. Muun muassa SDP:n eduskunta-avustaja Sofia Nevalaisen twiitti aiheesta keräsi runsaasti tykkäyksiä. Jos twiitti ei näy alla, klikkaa tästä.\nVuosi 2020 ja Ylen suorassa lähetyksessä heitetään viiltelyläppää. Todella mautonta ja uskomatonta tilannetajun puutetta juontajalta. Tiedoksesi, että itsemurhissa on ollut koronakevään aikana 15 % kasvu. Mielenterveys ei ole mikään vitsi. @Yleisradio #euroviisut #yleolohuone\n— Sofia Nevalainen (@NevalainenSofia) May 16, 2020\nMikko Silvennoinen kävi vastaamassa tähän twiittiin ja pyysi kommenttiaan anteeksi. Jos miehen twiitti ei näy alla, näet sen myös täältä.\nKommenttini oli väärin ja huono. Olen pahoillani. En voi sitä selittää millään muulla kuin suoran lähetyksen vauhdilla. Pyydän huomaamaan, että muissa kommenteissa korostin usein välittämisen tärkeyttä. Se on viestini - muista rakastaa itseäsi ja lähimmäistäsi ❤\n— Mikko Silvennoinen (@Mikkosi) May 17, 2020\nLähetyksen aikana paheksuttiin myös Krista Siegfridsin reaktiota ruotsalaisen viisutähti Carolan videotervehdykseen. Carola kertoi saavansa voimaa uskonnosta ja luonnosta. Siegfrids päästi tässä vaiheessa suustaan raikuvan naurunremakan, jota Silvennoinen kommentoi saman tien.\n- Krista tää menee ulos, Silvennoinen sanoi hieman epäuskoisen huvittuneen kuuloisena.\n- Sori, Siegfrids vastasi ja kaksikko jatkoi nauramista.\nVoice.fi ei tavoittanut Siegfridsiä ja Silvennoista kommentoimaan asiaa jutun julkaisuun mennessä.\nkrista siegfrids euroviisut eurovision laulukilpailu Mikko Silvennoinen